Nitin Manna: Ruahsannak Nung | VCTH\nNitin Manna: Ruahsannak Nung\nHome » Nitin Manna » Nitin Manna: Ruahsannak Nung\nSui hnakin a sunglawi sawnmi nan zumnak cu\nharsatnak a tuar suak theitu\nsi dingah hniksak a ttul ve a si.\nCule Jesuh Khrih a lang ni ah\nthangthatnak, sunlawinak le\nupatnak nan ngah ding a si.\n– 1 Peter 1:7 [1 Peter 1:3-9]\nAwkam ih sim thei lomi ninghan riahsiatnak in minung nunnak a nuai tikah ziangruangah si pei? ti’n an ruat ṭheu. Tunaite ah nu pakhat a fahniang tleirawl teih thihsanmi in thu i sut, “Ka ruat thei lo. Ka zum thei hrimhrim lo. Ka zuam rero nain Pathian in i theihter lo. Ziangah si pei? Cumi vek thusuhnak pawl hrangah thulehnak olte a um lo. Asinan Khrih a rinsantu pawl hrang ahcun thluasuah kan don caan ah siseh, riahsiat ninghan kan ton caan ah siseh, ruahsannak a um!\nPeter in a Cakuat hmaisa sungah hih thu a sim. “Khrih sungin rundamnak in pek, nunnak thar in neihter ih ruahsannak nung in neihtertu Pathian ka thangṭhat” (1 Peter 1:3). Cuih ruahsannak cun ninghan laifang khalah lungawinak a suahpi. Cuih ruahsannak cu a siat thei lo (c. 4). Harsatnak a phunphun nan tonmi ruangah caan tawite sung riahsia in um hman uhla lungawi in um thotho uh (c. 6). “Hih harsatnak nan tuar theimi in, Jesuh Khrih a lang ni ah thangthatnak, sunlawinak le upatnak nan ngah ding,” a ti (c. 7).\nHniksaknak kan tonmi pawl cu theih thei lo khop le rin lopi ih cangmi an bang ding nain a tlunlam ih Bible ttongfang tleunak in a fiangter. Ninghan riatsiat ton laitak ah rundamnak ih mawinak le huham in Rundamtu Khrih Jesuh thawngin a neh thei a si. Harsat buainak a tongtu in nikhat ni ahcun tleunak a hmu ding a si.\nBawipa, rundamnak maksak in pekmi cu kan tuarnat caan ih tuar theinak kan neihmi in Na sunlawinak ah a canter. Nitinte ruahsannak thar kan neih thei ringringnak dingah in bawm hram aw.\nRundamnak tleu cu\nZaan thimbik khal ah\nfiang te’n a tleu.


Fangfai Lem Thuhla Ah Fimkhur A Ṭul, Champhai Ih Thilthleng – Meifar\nFangfai Lem Thuhla Ah Fimkhur A Ṭul, Champhai Ih Thilthleng\nApril 1, 2022 admin Lawrkhawm 0\nMizoram, Champhai ah fangfai lem rori ih an zummi fangfai danglam zet an hmu. A sample hi an la ih Food Testing Laboratory ah zohdiknak nei dingin an kuat hngal. Champhai Venglai Presbyterian Kohhran Ruby Jubilee lawmnak ruaithehnak hrang rawl an suang laiah fangfai lem ih an zummi cu an hmusuak.\nRawl an suannak ihsin an hmusuak, rawlsuangtu pawlin fangfai hi Champhai Venglai dawr pakhat ihsin an lak thu an rel. Fangfai bag pakhat Suraj timi hminkhen um fangfai cu an suang ih fangfai cu tidai ah a pil thei lo, a hmin hnu khalah fangfai dang vek siloin a dirhsau theih.\nFangfai diklo ih an ruat ruangah an suang hrih lomi fangfai cu dawr ah an va pe kirsal. CMO Office Champhai-a Food & Drug Asst Director, Pi C Ramdinmawii khal fangfai zuarnak dawr ah av feh hngal ih zohfiahnak anei.\nFangfai cu zohdiknak nei dingin sample an la ih Food Testing Laboratory ah an kuat. Legal Metrology lam khalin fangfai hi zohdiknak an nei ih DCSO Champhai in fangfai hi zuarsuak nawn lo dingin a zuartu hnenah theihternak an nei.\nRalhrang In PDF Sakhan An Siim Ih PDF 2 An Thi, 29 An Kai


Chin National Day (Chin Phunpi Ni ) Ka Hmuh dan - Chinland Today Media\nFebruary 20, 2015 2:45 pm·0 comments\nChin National Day hi Chin Mi hrang ahcun kan Ni sunglawi bik le Ni Hleice a si. Ziangruangah tilen Chinmi zapi huap ton khawmnak hmaisa bik a rak si. Khat lam zawng ih kan rel a si ahcun Vau thla (20th Feb) kan pi le pu pawl ih hlan reipi ihsin an rak hruai kaih awknak dan thleng ih daan thar tuah ni a si. Senpi pawl ih an rak duh lo mi daan pawl tla cu;\nSenpi pawl ih miuk siah an pek dan\nKum khat sungah innsang tin in Ni thum sung Mi-Uk anlo thlawhsak.\nRam an tawih ih sa an kah len A cawntit a sa trhatnak pek tengteng a ding.\nMi uk te sin fa pawl in pehzom in Lal sinak peh vivo theinak daan pawl.\nLungawi thusim le Sa-aih tik ih Caw le Sia an thah tik ah Sa cawn pek..adt.\nKhuahlan sanmureng ihsin kan pi le pu ukawknak dan Lal dan pawl le an tlin lonak zahpi ih an ti trhat lo mi lawng cinken ringring cu a fuh thluh lo ding tiah an ci thlah tesinfahiang Cangan tui ka hmuh dan a si.Kaninnhnen India, Araka, Kawl Miuk bawi le Lal pawl khal hin ti fuh lo mi tampi an nei ve ko. San ziangmaw tizat kan pile pu pawl in an rak hman zomi ukawknak dan pawl lak ihsin Kan Christian Daan (Baibal) thawn milawmi pawl kha kan zir sin sin ding a thupi zet a si.Kan pi le pu pawl parah lungawinak nei teng teng ding kan si.Ziangah tilen Mi an Uk daan a trha lo tuk kan ti trheu nan annih cun Khua Le Ram himdamten an rak kilkhawi thei asi. Tuisan ih Chin mi teh ziang kan bang?\n1948 Vau 20, ih Falam khua ah Chin miphun huap tong khawmaw in lairelnak an rak nei. Senpi 5000 an suak khawm miuk san cemter duhnak le duh lonak Vote an thla ih mipum 5000 lenglo sungah mi uk cemter lungkim lo mi (17) lawng an si.Cuih senpi pumkhawm lairel cat vekin mi uk can hruai awknak daan cu an rak hlon ih daan thar an tuahhnuah himi Ni cu, (1) Special Day, (2) Chin Union Day le (3) Chin National Day tiah ko sehla timi thu an suahpi ih zapi lungkimnak in Chin National Day ti asi. Cangan tui ka hmuh dan ahcun Chin National Day timi cu ka lung a kim lo deuh; ziangah tilen trhimnak ah Singapore in Singapore National Day timi an nei; cuih ni cu Talauk Ukmi sinak le miphun sinak in an luatnak ni a si. Kannih Chin Miphun cu zo sal hman kan rak si dah lo ruangah luatnak kan trul lo; Kanmah miphun Mi-Uk daan rem Ni sawn asi ruangahChin Union Day tiin ko sehla ka duh sawn.\nChin miphun Zirnak Cawisang Pawlkom din ni 1918 Vau 20. Mirang kumpi uk duh lo dodal dingih an tonkhawmawk ni 1928 Vau 20. Mirang uk lungkim lonak langter ni 1938 Vau 20. Chin hotu le Mirang hotu pawl Chin Miphun le Ram hrang thu an rel tlan ni 1940 Vau 20 le Pipu ukawnak daan hlon ni 1948 Vau 20 cu Chin Miphun Ni “ Chin National Day” ti in an ko lanta ih kum tin tuah dingin Chin Affairs Council Lairelnak in Oct. 9, 1950, Ni cu Fang-er puai ahan nemhnget. Mirang pawl hrekkhat cun Chin National day hi an rak lungkim pi lo nasa.Ziangruangah tilen a tlun ih Singapore si dan ka relmi vek lawngah National Day timi cu hman dan a si.1956 ah Chin Affairs Minister Pu Za Hre Lian in Chin National day hi December 4 ah rak thleng a tum dah; a san bik le ziangruang bikah ticu theih fiangnak aum lo. Cule, cangan tui hmuh dan khal ah Chin National day ti hnak in Chin Union Day tin ko sehla san a nei deuh pei maw ka ti…Mirang ih National Day sullam (Meaning) le kan hman dan hi ziang a bang…ruat tlang dingah ka lo sawm duh a si.\nHminsin: HENRY SUITHANHRANG “KA LUNGKHAM CHIN” (pg. 50)


Miss Thuzar Wint Lwin In Covid Ih Buai Cikha Khua Sizung Hrang Ting 25 A Pe – Vapual Auaw\nMiss Thuzar Wint Lwin In Covid Ih Buai Cikha Khua Sizung Hrang Ting 25 A Pe\nMay 29, 2021 vapual auaw Chin Thuthang 0\nMyanmar ram aiawh in Miss Universe 2020 ih thuam mawibik laksawng ngahtu Miss Thuzar Wint Lwin cun tui dinhmun covid 19 natnak ruangah damlo tuamhlawmnak hrang buai tuk Cikha sizung cu ting 25 kyat in a bom thu tiah theih a si.\nMiss Thuzar Wint Lwin cu Miss Universe theh fel zo si hman sehla Myanmar ah tlung hngal hrih loin ram buainak a fel hlan sung cu US ah um hrih tum a si ih ,tui dinhmun khalah US ih um myanmar mi le Chinmi pawl in sunlawihnak laksawng an pe rero lai. Tukhalah US ,Tulsa ih um Zomi pawl in an hnenah feh dingin an sawm hnuah sunloihnak an tuah ih cumi ah Miss Thuzar Wint Lwin khal in ,tui dinhmun covid 19 natnat ruangah buai tuk Cikha sizung hrang ting 25kyat a pe.\nMiss Thuzar Wint Lwin ih pekmi ting 25 kyats cu Tulsa zomi pawlkom in a rangthei bikin Tonzang peng, Cikhua khua ah an kuat dingih Cikha sizung ih tulsammi Oxygen concentrator leinak ah an hmang ding. Cikha khua ah mipum 100 hrawng cu thawsam natnak in an buai ih thawpek tul zet hlir an si ruangah Oxygen an daih aw lo tuk tiah theih a si.\nUN In Myanmar Mipi Hrang Thiltha Tuk A Tawlrelmi Cu ASEAN In Dokalhnak Ca An Kuat\nNUG Cozah Le Chin Ralkap CNF In Lungkim Tlangnak Hminkhen An Ngan


US President thar sidingin Joe Biden an nemhnget +Pu Trump annka | Falam Online Media\nUS rampi President hrilnak result cu Congress pi in ca in siseh thu in siseh, a namhnget fel zo. Pu Trump khalin President sinak cu a tikcu caan ah up aw fel a si ding a ti.\nElectoral vote namhngetnak cu January 6, Washington D.C capitol innpi ah Congress pi in namhngetnak an nei nan Pu Trump dinpitu mibur luhhnawhnak ruangah tuah khuasuak loin an cawl lawk.\nJanuary 7 zinglam ah VP Mike Pence hoha in Electoral vote namhngetnak an tuah pehzom ih mitamsawn lungkimnak thawn 46th USA President si dingah Joe Biden an pom fel a si.\nUS President thar ding namhngetnak cu tolai President Donald Trump khalin a pompi ih President thuneihnak khal a tikcu caan a kim tikah hlan aw fel dingin a lungkim.\nBREAKING: Congress has officially certified Joe Biden’s 2020 presidential election victory.\nBiden will become the next president of the United States on January 20. https://t.co/XrOhzO3uoK\nPu Trump cun “Election result thawn pehpar in lungkim lonak tampi ka nei. Asinan thudik an ti mi kan hnong theilo. Curuangah, zingvek a si khalle President sinak hlan aw ni January 20 ah thuneihnak cu tluangten hlanawk a si ding” a ti ih “America rampi tungding sal dingih kan sualnak cu a ṭan thok lawng a si lai” a ti.\n46th USA President si dingin 306-232 electoral votes thawn nehnak cotu Joe Biden cu January 20 ah thuneihnak an hlan ding a si.\n← US Election : Zum cia vekin January 6 ah buainak a suak taktak +LIVE\nNikhat thil thu ah theihtham zetin Falam boruak a Hlum ciamco →\nTrump Plaza Hotel and Casino inn hlunpi An Ṭhiat Bal\nFebruary 17, 2021 Ni Hnem Sung 0


Covid 19 Darhsal Ruangah Rakhine Ih Tlawng On Zomi Khar Thluhsal Dingin Thusuah – Vapual Auaw\nAugust 21, 2020 vapual auaw Ramsung Thuthang 0\nKan ram Myanmar khal covid 19 an do neh zik thlang tiin ṭuanvoneitu pawl an phur zet nan, August thla thokin Rakhine ramkulh sungah Covid 19 a darh ciamco sal ih tlawng phuan zomi pawl khal khar thluhsal dingin thu an suah.\nAugust 16 ah Rakhine ramkulh Sittwe khawpi Bank hnaṭuan pakhat cu Covid 19 nat a nei tiah hmuhsuah a si ih ramdang feh lo, Myanmar ram suahsan lo a si. Khawitawk in natnak a kai timi ahcun bank ih sum suah mi pakhat khat hnenin tiah zum cih a si ih nat a kainak sum suahtu cu tuini tiang hawlsuak thei a si hrih lo. Ziangahtile ziangtikah nat a kai , ziangtik ni ih sum suah hnenin a kai ngah timi cu theihtheih a si lo.\nCuveten bank hnaṭuan hrekkhat khal covid 19 nat an nei maw tiah cekfel cih a si ih August 19 , 20 le 21 pawlah covid 19 nat nei thar cu Sittwe khawpi ah hmuh bet an si. Tui dinhmun tiang Sittwe khawpi ah Covid 19 nat nei 19 rori an um thlangih Sttwe khawpi ah innsung ah um khiokhi ding timi thu an suah. Cumi tlunah Sittwe khawpi in Myanmar ram hmundang ih feh zokhal an thlennak hmunah kharhkhum tengteng ding le covid 19 nat an nei maw tiah zohfel thluh ding an si. Culawng siloin tuini August 21 ah Rakhine ramkulh sungih suakthuan tlawng an phuan zomi hmuahmuah cu khar thluhsal dingin thupek cih an si.\nRamdang ihsin tlung in covid 19 nat an nei timi cu mipi hrang phan ding ciamco a um tuk lo nan, Rakhine ramkulh sungah ramsang suakvak loin covid 19 nat an nei timi an hmuhsuak cu daithlang ih um men ci a si nawn lo. Umdan cu theih lo sungah Covid 19 nat a darh rero zo ih ramdang tlung silo ramsung um hnen khalin kai a theih tinak a si. Rakhine cu ramdang naih zet le ramdang ihsin thupte tlung tamzet umnak a si ih hivekin covid 19 nat a darhsal khal ramdang ihsin thupte tlungin covid 19 an phurlut ih zum zet a si.\nAugust 21 zing tiang Myanmar ah covid 19 nathrik hmuhmi 409 an um ih an lakah mi 6 thi le damsal 333 an um. Tui dinhmun sizung ih tuamhlawm reromi covid 19 nat nei damlo cu 70 cekci an si. ( Pyi Myanmar )


NLD Party Ah CEC Um Nawn Lo Ding! - Chinland Today Media\nJanuary 8, 2012 5:17 am·0 comments\nBDC | January 8\nNLD Part cun register an tuah theh felfai ngaingai a si ah cun an party tuaitharnak an nei ding i cu’i tuaitharnak an neih ding mi ah Central Excutive Committee (CEC) a um nawn lo ding thu le NLD cu normal(punghman) tak ih din a si ding thu NLD hruaitu pakhat U Tin Oo cun a rel.\n“Hruaitulubik pakhat alwng a um ding ih a dang hmuahhmuah cu member thluh kan si mai. Council deuh vek in a si tinak sibik cu. Thangthar, ram hrangih pumpeaw ngaingai tam zet le minu tamzet khal an tel ding. Thaisun ah kimcang ih rel fel leh a si ding.” tiah a rel.\nNLD thuneitu lam cun Kawlram ih lailak hrilawknak ah NLD part hrangih mirinum zet pawl, fimthiamnak nei, hnatuannak khal ih experience nei tam pawl, daiyinta pawl, thangthar pawl le minu pawl cu NLD party hrangih hrilawknak ah teltu si ding in a bik ih ruat an tum thu an rel.\nCuvek lak ah NLD in an suah ding mi ‘D-Wave’ magazine te khal U Win Tin ih hohanak in tawlrel a si rero zo ih NLD party lenglam ihsin biazai le nunthuleng nganthiam pawl in cahram le biazai thatha thawn an bawm ding a si.\n‘D-Wave’ cu a hlan ah ‘Democracy Wave’ tiih hmin rak pek a si nan ‘D-Wave’ tiah sullam nei deuh le tawi famkim sawn ih kawh a si leh. NLD party cun Kawlram lailak hrilawknak hrangah timlamnak a phunphun an nei rero zo ih nehnak co ding in theitawk ih tan an lak ding ruangah party dang pawl hrangah cun huphurh um zet cu a si hrimhrim.\nVietnam Ram Ah Christian Mi 4 Thawngthlak\nNgui Ringring In Minute 2 Dîng Ding


Sex Hmang Khawp Thei Lo - Chinland Today Media\nSex Hmang Khawp Thei Lo\nAugust 13, 2009 12:02 am·10 comments\nFala hmelmawi leh pianmawi zet Transfomer Actress Magan Fox cun a thinlung sungih a ruah ringring mi ziang tiklai khalih mipa leh nunau si nak Sex mipa thawi hman ringring a duh thu a sim.\nHi Fala hmelmawi Magan Fox cun a liamcia canah Sex ruangah hminsiat nak ka raktuarzo ruangah ka hrangih Pathian ih ruat mi a sileh silo cu ka theilo ih, ka falat tirte ah tlangval, thawi Sex kan rakhman tlang theu ruangah Sex hin tutiang kathin lung a luahkhat ringring a si a ti.\nMagan Fox hin Sex hmanhi ziangmaw cangah harsa tican neihman ningna a nuam kati can hi a tambikih, Leitlun minung kansi nakhi zocio khalin kan nunah Sex hin kan thinlung a luah thluh ko ih mi tampi cun an theithiam lo ih , asinan keicun a theithiam tuk a si a ti.\nNuam kati bikmi cu mipa zeite thawi zanih Electric malte eng riairi hnuaiih ihkhun parih ka caaknak suak ko in fawhsak hnu ih duhtawkih in sut ciamco tlukih nuam timi ka neilo tiah Contacmusic ah Magan Fox hin a sim ih Sex hman hi kakhawp theilo a si a ti.\nLeitlun thuthang lawrkhawm – SBT\nLeitlun thuthang Lawrkhawm..SBT\nAustralia Swine Flu\nFrance Vanzam Tla Thu Peh\non August 13, 2009 at 4:46 am\nDr. Run Bik ih ” Lungruallonak kan tuahlo a ttul nasa” a ti mi hi a dik na sa ka ti. Cumirual in kan dung CT in mipakhat a view nak ah “Halkha pawl ih CNF” ti mi ttong fang te ka mang suak.\non August 26, 2009 at 7:44 am\nSex hin tutiang kathin lung a luahkhat ringring a si a ti mi hi!!!!!!!\nminung 75% hran ah cu a dik tuk a ti ve…..\non December 16, 2010 at 11:47 pm\nthat cu a tha lo nan,sex hman a khawp thei lo pawl hrang ah cun a tha.Ziang ah ti len sex an hman lo len an um tiang a nuam lo phah thluh.sex an hman lo len zan an it that thei lo.\non December 20, 2010 at 11:43 pm\nnan dam hai ti aw hi ti ro ri duh duh ih internet ih ton awk hi cu a nuam hih\non December 20, 2010 at 11:47 pm\nsex hi an cak lai tak ah hmang lo in minute 15 hrawng an um le a reh ding cu mi tuar thei lo ih duh duh ih hmang pawl in thih nak ah an hman phah theu, kianghrawl hman ih hman a tha lo, zo khal in kan duh in kan cak cio nan sup thei a tha bik.\non December 29, 2010 at 8:18 pm\nKa hmuh ve dan,kan bible in in sim vekin caaknak sup thei lo cun nupi pasal neih a tha bik.\non December 9, 2012 at 1:32 am\ncu kel i te te, a kua hmuah hmuah vai paw thawn rawt sak seh la cu a nuam dan dang a ti deuh kei cu maw.\non December 10, 2012 at 5:02 am\nKhah!Law!, hivek thukawcang thra te CT in hlawm vialvo ih\nmitamsawn cun hi-ang pawl hi kan siar paih zet..hehe,,\nNei Nuam says:\non December 10, 2012 at 6:50 am\nKava daw ve,keihmuah ka khop oltuk,mivan thatak a si.\nPek Lian says:\non December 13, 2012 at 10:39 am\nSex cu leitlun ih thil thuthup mankhungbik a si!\nMilai damsan pakhat khal a si!


Hnihsuak Thu A Si Lo - Chinland Today Media\nNovember 14, 2010 12:27 am·0 comments\nZovek khal Khrih thawn a pehzom awknak in Pathian duhzawng ih nun a tumtu cu hremnak a tong ko ding. 2 Tim. 3:12\n– Ttah Hla 3-5\n– Hebru 10:19-39\nKa nupi thawn dawr tumpi pakhat sungah T-shirt angki lei dingin kan hril rerolai ah T-Shirt pakhat parih hnihsuahsainak ca an ngan ka hmuhmi cu, “Khristian an tam, kiosa(chintit) an mal,” ti a si. Kum zabu pakhatnak ih Khristian pawl kiosa rawl ah an pek ttheumi a sim duhmi a si ih hnihsuakza a si hrimhrim lo.\nHremnak hi hnihsuah thu a si lo. Khristian pawl Rom khua ih zoh nuam zohnak innpi ah raapthlakzet thahnak an tuar hlan ah Paul in, “Pathian duhzawng ih nun a tumtu cu hremnak a tong ko ding,” (2 Tim. 3:12) tiah cakuat a ngan. Hremnak cu hrial theih lomi le zumtu zate hrangah a thupizetmi a si. Atu khal ah leitlun hmun dangdang ah Khrih ih kan u le kan nau pawl cu an zumnak ruangah Jesuh hmin in harsatnak an tuar rero.\nZiang si kan tuah theimi um ding? Pakhatnak ah, an harsatnak ah Pathian ih hnemnak kan dil sak ding. Pahnihnak ah, thawng a tla mi pawl ih bawmtu nei lo an innsang pawl kan bawm ding. Pathumnak ah, an tonmi hremnak raaltthazet ih tuar ngamnak ding kan dil ding. Paul cu a zumnak ruangih thawng an thlak tikah a raaltthatnak in midang pawl raalttha sinsin ih tettikhan thei dingah a hruai thei a si (Filipi 1:14).\nHremnak a tuartu kawhhran thapek na duh maw? Thlacam sak aw. An harsat tuarnak thuthang cu phuang aw. – Bill Crowder\nKhrih ih Kawhhran cu siatbal theih a si lo,\nRaal tampi in do hman hngai sehla;\nHremnak a thlen tinten,\nKawhhran a parh ih a karhzai. – Sper\nPathian hmai ih khuk kan bil tikah,\nDing hnget dingin raaltthatnak kan ngah.\nCumi cu Keimah ih Thu A Si Lo


A Thi Zo Ah An Ruatsual Ih Siizung Lamin Thihnak Certificate La Dingin An Phone, Amah In Phone Arak Kai – Meifar\nA Thi Zo Ah An Ruatsual Ih Siizung Lamin Thihnak Certificate La Dingin An Phone, Amah In Phone Arak Kai\nSiizung lam hnaṭuantu pawl khal thil an tisual thei ve. India, Maharashtra pacang 54 mi cu tlawngkai nihnih sunah phone call a dawng ih nunau pakhat in ‘Thane Municipal Corporation (TMC) ihsin an call thu a sim thei.\nAn call-nak a san cu ‘mithi hmin Chandrashekhar Desai ih thihnak ca poimawh (Death Certificate) ra la uh’ a ti. “Tu ih na biak mi hi Chandrashekhar Desai a si hi” a ti cu phone call-tu khal a mangbang tuk.\n‘Nan innsang ah midang mithi an um maw, Covid-19 ih damlo teh an um maw?’ tin a sutsal hnuah phone cu a thlak cih. Siizung lamah ava feh hngal ih an upa pawl hnenah thilumdan a sutfiah.\nTMC officials in an hminsinnak (reporting system) thilri a fehsual ruangah a si ding an tiih an rak zingzoi ding thu an sim. Chandrashekhar Desai cu lungawi lo zet in a tlungsal, amah hi August 2020 kum ah Covid-19 in arak damlo ih an tuamhlawm hnuah a ṭhasal zo. (#Indiatimes)\nCet Zung Ah Bomb A Puak, Hliamtuar Pawl Ava Runnak Ah An Rak Kai Ih An That\nA Tlangval Hlun In Kirzai A Rel Lo Ruangah A Bike A Urkang Sak


Ni A Thim Sal Ding.. - Chinland Today Media\nNi A Thim Sal Ding..\nJuly 10, 2010 3:08 pm·0 comments\nArsi le Van ih thil um zingzoitu pawl cun tui’ a cangdingmi Ni thim dingmi ni hrangah nasa zet in timtuahnak an nei.\nTui tum ih ni thim dingcu kan dungkum vekin China ihsin mi million khat lenglo ih zoh thei ding cu a si lo ding.\nThlapi hin South Pacific tipi thuanthum cu a zawh so dingih cutin ni tleu cu khuh in Cook Islands ah zing nazi 8:22(AEST time cun cawlhni zing a si dingih zinglam 4:22 a si ding) ah a thimthok ding. Cutin Easter Island lamcu zawhso vivo in a thimnak cu a reh vivo dingih Patagonia, Chile le Argentina lam a thlen in a cem ding.\nA zapi tei’ a thim taktak cu Scientist thenkhat le khualtlawng thenkhat lawngin French Polynesia ih tikulh fate pakhat hmun ihsin an zoh thei ding. Scientist pawl hrangah cun hi nithim can tawite hi Ni a lenglam a landan an zir theinak ding umsun a siih hi an zirnak cu corona tiih an kawhmi nilenglam lamdan zirnak khal a si.\nAustralia pawl hrangih nithim an hmuh ve theinak ding cu 14 November 2012 ah a si dingih, hi Ni thim hi Kakadu Naitional Park ihsin zohthei a si dingih cutin Cairns le Coral Sea pawl ah a feh vivo ding. Hi kum thluh ihsin cun kum 18 hnu 22 July 2028 ah Sydney ihsin nasa zet ih nithim cu zohsal leh a si ding.\nChile Linghnin ruangah sun tawi\nNOVA IH LAWNG- Thlirnak tlang dangin


Mi Pangai Vekin Hnipuan Hruh Ralhrang 2 Cu Bazar An Va Kai Ih An Rak Kap – Meifar\nMi Pangai Vekin Hnipuan Hruh Ralhrang 2 Cu Bazar An Va Kai Ih An Rak Kap\nDecember 13, 2021 admin Myanmar 0\nMandalay, 37th lamzin kap bazar ah ralhrang 2 cu mi pangai vekin hnipuan an hruh ih December 13, 2021 zinglam nazi 6:00 hrawngah bazar an va kai, asinan ralhrang an si ti an theithiam thotho ih an kap.\nMithmutu in, “Bike thawn an kiangnaite ah an dingih an kap, pakhat cu a bek ah an kap ngah ih a hmun ah a thi hngal. Pakhat sawn cu a hna ah an kap ngah, a dunglam khalah an kap ngah ih a hmai cu thisen in a khat. A hmai a hup ih Peepin Pout fun tumpi khai in a tlan ciamco” a ti.\nRalkap thi sawntu cu kiangkap um pawlin ralhrang pawl hotu pakhat a si ih a sual zet an ti. “Tu’ahcun bazar kai pawl khal an dawr an kharsal thluh ih an tlung. Uico ralkap pawlin mithi ruak cu an ra la zo ih meithal vei 5 an kap ta, mithi ralkap hi nitinten kan hmu ringring mi a si.\nTu hi vengsung ralhrang sakhan ah ralkap motor te 2 le ralhrang 20 hrawng an um” tin tualsung mi pakhat in media hnenah a sim thei. Himi thilthleng ruangah ralhrang pawlin kaihmi an nei hrih lo ih vengsung lamzin pawl an phit thluh ih zingzoinak an nei rero lai.\nMisual Hminthang Veng Lal Cu Shan Khosuai A Ei Laitak Ah An Kap That\nHnipuan Sen Le Var Lawng An Hruh Ṭheu


Hmeltthatnak - Chinland Today Media\nJanuary 25, 2013 7:49 am·0 comments\n“Beauty is truth – truth beauty\nThat is all ye need to know.”\nKhuiha, mah pian fuh lo manah ‘hmeltthatnak’ thuhla hi hun cil-hnok hnik kung. Hmeltthatnak kherkher hi cu vun rel men hmanah ‘thisen a sang’ zik mai ttheu ih a buaithlak nasa. Minung tapoh, a nu a pa, a tar a zur, a tum a sen hin mawi le hmeltthat hi cu vanram kai ding tluk hial in kan duh a si lo maw ti tiang hman ruah ding a um. Pitar hmai vun sawng hnelhni zo pawl hman khi, “Ka pi, tulai cu na va mawi ve,” vun ti cun an ha beuhzat lang thluh ko in an hni nengni thei a si lo sawm? Mawh hlah hai e. Vanglaini cio ah mahtawk ih ‘Lungduh Thluaite’ hlir hun si ve ah maw!\nHmelttha, tuak, dawh, duhnung, ngaihno bei, mawi tivek ttongfangpawl hi a sullam taktak theihfiang a har nasa. Thun tum ttentto ahcun ziangthil khal a tlem thluhmi ‘kua’ pakhat vek deuh a si. Ziangahtile zawng le ngau ih cang ding ti mizapi ih nemhnget tlak tuk rori, lamzin an hloh pang ruangih minung rung si ve maimai pawl khal khi anmah rak duhdawttui’ hrang ahcun Tom Cruise simaw, Titanic zukung cangtunu ‘Kate Winslet’ simaw hnak ih mawi an si thei ve (a bang). Khatlam in kan rel asile mi hmuahhmuah hi mimawi le hmelttha cazin ih luttheinak zawn kan nei tinak a si (a bang). ‘A bang’ timi khi a duhlotu hrangah siar kan theih a si.\nMinung hi kan hazawh zawng a bangawk lo vekin, kan ngainat zawng khal a bangaw lo ruri. Fala tawbawr thuhla hmanah ‘cilthli put zawng’ a canaw lo. Mi hrekkhat cun tumtuk lo, sawi-aw detdo thei fang khi an ha a hiau bik. ‘Tum deuh, a sawi-aw dutdo thei cingcing cun mit hun lo deuh ah’ rak titawk an um fawn. Culaiah mihrekkhat cun tum liailiai pi, a fawn ih fawn luailo pawl an hmuh cun an lungnat hman suak zik khop in an talbuai ve thung. Khatlam ahcun, taw tit nei lemlo, fate lengli pawl khi an ‘duh-um ttaltti sawn’ rak titu khal bolo. Cuti vekin, awmbawr, hmur, mit, hnar tivek pawl thuhla khalah cuti thotho a si. Hilam cu duhtawk hrih sehla….cuti lo cun a pumpuluk in kan suasam thluh pang pei!\nAsinan mitlangpi in mawi an timi hi cu a rak um deuh ve a si hmang. Hmansehla cumi hman cu can khat le can khatah a bangawlo thei nasa. 1990 kumpawl ih American-pawl kha cun Cindy Crawford kha mawinak tahfung ih an hmanmi a rak si. Anih kha ttawl deuh, hang-ngo ti ih rel theih taksa eng lam deuh le, khuarel hmel keng (natural looking), sam sau le rong tleu nei a si. American mipi cun anih kha Kumsawmbi ih Hmelfang (The face of the Decade) tiah an rak ko.\n1920 kumpawl kan zoh asile English nunaupawl cu nisa lakah an vak tamzet ti kan hmu ding. Ziangahtile an taksa kha ‘raam diadia’ ding ko in ni ah an pho. English pawl cu nisa an tuartam tikah an taksa dum lo in a raam sawn ih, cumi cu mawi zet in an rak thei. Siangpahrangnu Elizabeth I san ih England kan zoh tikah, milian nunaupawl cun an hmai a ngo sinsin theinak dingah ‘lead’ timi thirno-var phunkhat rawt dip mi an hnih ttheu ti kan hmu lala ding. Himi cindan hi cu ttih a nung ngaingai, ziangahtile ‘lead’ timi hi minung taksa hrangah tur ih a cang theimi a si.\nKum zabi 18 ih English nunaupawl kha cun Cindy Crawford ih sam hmu hai sehla an daw lo zet fawn ding. Ziangahtile khami san lai ih nunaupawl cu innleng an suah tinte’n samlem vek a simi lukhum an khum thluh. Cui’ an lukhum cu tum liailiaipi a si ih a borhbah zet fawn. Curuangah a sung ah zinghnam an um ttheu ti va rel awla ‘thilmak’ rel ah an lo ruat lo ding. Zabi 17 ih zuksuaithiam Rubens in a rak suaimi ‘mawinak tlamtling pawl’ (perfect beauties) timi sungih nunaupawl khal kha tuisan ah model rung ttuan tum hai sehla thla tampi sung ei-in an tthumh-awk a ttul fawn ding.\nMawi le tuak timi hi na umnak hmun le ram ih zir khalin a danglam thei. Kan kiangnai ih Padoung miphun nunaupawl ih hrang ahcun mawinak thupibik cu hngawng-orh darkual thuahtampi neih khi a si. Kum khat ah hngawng-orh darkual pakhat vivo an orh bet ringring. Cutin pasal nei thei dinhmun tiang an hung pitlin tik ahcun an hngawng cu centimetre 25 hrawng ih sau a si ttheu.\nAsile, mipa tuak le mawi kan timi teh? Tuisan minungpawl hnenah ‘ziangvek mipa khi ha hmelttha na ti’ ti’n va sut hnik awla a tamsawn cun James Bond, Harrison Ford asilole Brad Pitt vek, misang, cakvak hmel, ralttha le ‘pa tak’ pawl khi tiah an lo sawn men thei.\nAsinan zabi 18 lai ih Europe lam ahcun ‘mipa diktak’ timi ih tican hi tuisan ih a tican thaw cun a dangaw zet. Sam lem lukhum (wig) khum, rimhmui le make-up nasa zet ih hnih khi anmai san ih mipapawl cun an tidan tlangpi a si. Midang lainatnak thinlung nei mi an sizia langternak ah mipi hmai ih mithli tlakter le ttah an uar zet fawn. Thuanthu pakhat ih a langdan ah phei cun, British Tlangbawipi Lord Spencer Percival in Siangpahrang George IV hnenih thuthang sia pakhat a hei ken ttum ah, an pahnih in an to ih nasate’n an ttap tlang ti a si.\nTuini khalah James Bond hi Sudan ram ih Dinka miphunpawl hnenah va tlawng sehla mawi le tuak an rak ti a zum um lo. Dinka miphunpawl cun ‘thau hi a mawi’ timi zumnak hngetzet an nei ringring lai. An phunhnam cindan vekin, kum tinte’n ‘mipa thaubik’ zuamawknak an tuah ringring. Cutawk ih nehnak a cotui’ hrang ahcun nupi hawl cu a olsam zet ttheu. Ziangahtile Dinka miphun minupawl cun mipa cu a thau asile a lian ih huham a nei tican a si tiah an zum.\nKhatlam ah tuisan leitlun fashion khawvel kan thlir tikah ‘ttawl hi a mawi’ timi hmuhdan khal hin siangpahrang tohkham a luah ve in a lang. Himi hi zabi 21 thokpek ahkhan leitlun fashion khawvel ah ‘kangmei’ a rak suakter dah fawn. A hleice in minu model khawvel ah a si. Cui thubuai kangmei ih bulhram cu vun hliplang lawlaw sehla.\nSouth America khawmual ih ram pakhat ah fashion show an tuah. Cutawkah model pakhat cu donsang par ih ‘cat-walk’ ih a feh laiah thacau in a tlu ih donsang ihsin a tla that riai. A ruak cu sibawi in an cekfel tikah vitamin tlaksam-nat caan reipi sung a rak tuartu a si ti an hmusuak. Cui thuthang cun model-pawl khawvel a sawi hnin dutdi. Madrid khawpi (Spain) ih fashion agency (palaizung) pakhat cun bikhiahmi pound kim lo pawl cu model ah kan la lo ding tiah thuthan an suah cih. Cui thusuah cu Spain ram pumpi ih Agency dang khalin an pompi vivo. Cutin leitlunhuap thuthang khawvel sung khalah a kangkai vivo.\nHimi thubuai hi leitlun minung mipum hrek hnakih tamsawn a simi minupawl thawi’ pehparaw a si ruangah a thupi zet. Minu tampi cu ttawl duh ruangah a luarkai tiangiin rawl an hrial. Cumi in an taksa ah natnak tampi a thlenter. Kathawtlo-nat (anorexia) an ngah. An thazang a tlak niam tikah an thisen in a lenglam ih rung lutmi nat phunkim a do neh nawn lo. Cutikah fanu ttha, fapa ttha hringtu ding ‘Nu Harhdam’ tlaksamnak tiang a thleng theimi dinhmun a si. Mawi duhnak khal hin kan khawvel hi a tuah hmelse vivo sawn riangri ding ti phanumza a si!\nHimi thubuai ih ttuanvo neitu cu model khawvel ih kan ‘unupawl’ an si tiah mipi in an puh. Anmah ih zirhnak le kaihhruainak ruangah model no tete pawl lamzin sual ah an feh tiah an mawhthluk. Cutikah ‘unupawl’ cun, “Cameraman-pawl silawm, ruh le vun bak zuk mawi thiam hai hek lo,” tiah an rak puhsawng ve. Cameraman-pawl khal cun, “Kannih tla cu design tuahtupawl duhdan kan thlun men sawn hun sinah,” an rak ti ve. Design tuahtupawl khal, “Kan pu Editor-pawl ih fial vekin kan tuahmi a sisi,” tiah an rak ttang. Editor-pawl khal in, “Hollywood ih kan unupawl ruangah silawm,” tiah hahdam takin an rak el thla ve lala. Hollywood ih ‘unupawl’ khal cun puhmawh ding anhai lo takin, “Thehlarnak Agency-pawl’ duhdan ruangah so khawi,” an rak ti ve. Thehlarnak Agency-pawl an va sut lala tikah, “Aa…..kannih ih ttuanvo cu mipi duhdan thlun hi a si mai,” an rak ti men fawn. Cutikah thubuai ih bulhram cu ‘Arpi le Arti’ ziang a hmaisa sawn timi thubuai vekah a cang. Tawp-in-tai a nei lo. A suttu mipipawl riangri hman mawhphur thei dinhmun ah an cang linglet.\nAsile minu model hrangah ttawl hi mawinak a si ngaingai maw? Tuisan ahcun mi tampi cun kan uar ko. Cubang tthiamtthiam in ‘thau hi a mawi’ rak ti san khal minu khawvel ah a rak um ve. Kawlpawl lephei cun ]vSwmcsufpm;vkdYr&? 0wmzufxm;vkdY&w,f}an rak ti hngehnge kha. Kan dunglam kum 20 luan deuh hrawng ahcun kan Kawlram hmanah model ttuan ding cun ruangrai 35”-21”-35” si a ttul. 40”-21”40” hman a ngah. Cuvek model cu mipipawl in, “Ala! Pawm a va nuam awm ve,” an rak ti cio. Tuisan khalah Hollywood lengdawh tampi cu ‘boih memmi’ an um ve ko. Boih memmi maw, ttawl ttengtti lehlam a rim hmui veuhvo deuh?\nThil umdan zoh tikah ‘hmeltthatnak’ timi hi a duangsuaktu, ‘cumi khami a si’ ti ih a tthenfeltu cu minung thotho kan si ti a lang. Amahte’n a ding thei mi thudik (thutak/truth) a si lo tinak a si. Asinan minung hi ‘mai thuthu te sawh’ timi phungthluk uar zet kan tam lala tikah minung harhdamnak thawi’ milaw lo tiangtiang ih hmeltthatnak veitupawl nun va sim siseh, hmelttha timi cu ‘cuvek kha vek a si kan ti pei uh’ ti ih sawmawk siseh, hlawhtlin a ol lo. Curuangah tuisan model tamsawn khalin ttawl an zuam ttentto hrih ko. Ziangtik can ah si maw cun ‘thau’ an zuamaw leh lala men thei. Himi thu ahhin ‘hmeltthatnak’ timi kha mawhphurtu si lo in, ‘hmeltthatnak’ timi a buaipitu minungpawl sawn kha mawhphurtu an si theizia bawhlung thuhla in tahtthimnak vun la sehla.\nMi tthenkhat in bawhlung puai thuhla ah, “Bawhlung cu a hlum silawm, zo in a neh ding ti relcia a theih lo,” kan ti ttheu? Asile bawhlung hi sawl tutti sehla teh? A nehtu ding relcia a olsam phah cuang pe’m? A zum um lo. A har sinsin sawn a zum um. Kil li nei in ngil dendi hman sehla an sit petdan ah buaithlaknak tampi a um sawn men ding. Bawhlung hi hlum lo in lamkhuang pungsia bangin bawk khulhkhi sapbai sehla cun Lionel Messi hman a bei a dong hial men thei. Amah bawhlung in ttanlam a nei lo timi langternak ih ‘bawhlung cu a hlum a sisi’ kan ti hman ah a nehtu ding rel a theih lo tinak cu a si hran lo a bang. Lehpannak dangdang, bawhlung vek ih thil hlum a hmanglotu, khalah a nehtu ding rel a hardan cu a danglam cuang lo.\nSim duhmi cu bawhlung cu a hlum asile a nehtu ding rel a olsam sawn tinak a si. A hlum a si ruangah a sittui’ thiamdandan, ti fuh le fuh lo parih a tthumawk theinak kha a si sawn, a thiam cun an tifuh tam cingcing cuh. Curuangah bawhlung puai ih a nehtu ding relcia theih lo thuhla ah bawhlung ahkhan mawhnak a um hmel lo. A sittu ding minung 22 kha pakhat cio in thinlung le taksa cahnak, thiamnak, mah le mah rinsanawknak, an do dingmi parih an lungput tivekpawl a bangawk lo ruangah a lenglam ihsi rak thlirtu mipi menmen hrang ahcun a nehtu ding theih a ol lo. Minung pakhat lawng hman hi bawhlung puai ttum khat le ttum khat ah a thinlung umtudan, a taksa cahvahdan tivek a danglam thei ruangah bawhlung puai ih a nehtu ding kha rel a harnak san a si sawn. Refree le linesman mumal lo ruangah nehtu dingin neh lo tivek hman a um hrih.\nCubangin hmeltthatnak timi hi amah ahcun thil danglam ciamco tla a si lo thei ko. Asinan a tawlreltu minungpawl ih dinhmun, hmuhdan, duhdan tivek a phunphun ruangah a sinak a thlengaw rero si bikin a lang. A cancan ah ‘thau hi a mawi’ timi in nehnak a co ih, a cancanah ‘ttawl hi a mawi’ timi in laksawng a ngah ve thung. A cancan ahcun mipa sam zuah hi ‘a ttul tengteng’ tluk ih ruah a si ih, a cancan ah ‘mipa samsau cu misual’ tiih ruat an hlawh ve thung.\nZiangkhal va si sehla, minung hin ‘buaipi ding neih’ hi cu kan rak paih rengreng si awm tak a si. Mi ih uarmi si kan duh, mi hminthang si kan duh, kan mawinak hmangih pumcawm thei kan duh…a phunphun in kan buai. Bawhlung khal nasatei’ zir ih thiam an um bangin mi tthenkhat cu ceiawk thiam ruangah an sanlai ih ‘mawi’ an timi dinhmun an thleng. Bawhlunglam ih ‘thiamtheicenak’ nei hrimhrim an um bangin mawi le tuak tiin an sanlai ih an pawmmi tahfung thawi’ a milawmi hmel le pianken nei cia ih ra piangsuak khal an um.\nCule, mawinak timi hi bawhlung thawn tahtthim dan dang a um thei lala. A thar lai le a sungih thli a khah tthat lai ahcun a mawi in a ngil lialli. Mi tampi in hmang dingin an cuhaw ih, a hmang ngahlotupawl khal in hman hiarnak mit thawn an zoh. Asinan a vun ttet vivo ih pop tla a vun um vivo hnu, a sungih thli a mal vivo cun a kawr siapsiap vivo. Hman ding khalah a ttha thei nawn hleilo. Cutin mawizet kan rak timi kha’n, “Lungduh Thluaite ka rak si lai can kha aw,” tiah uangaw phah, pamhmaih phah in a vanglai thu a rel ttheu pan lo maw!!!\nKianghrol Siang Lian Uk\nCALAI TLANGRAI by- Gemini June13


PDF In Anmah Hnaihnoktu Hriamkai (ZRA) Pawl An Kap Tum – Meifar\nPDF In Anmah Hnaihnoktu Hriamkai (ZRA) Pawl An Kap Tum\nPeople’s Defence Force (Kalay) le Zomi Federal Union / PDF (Zoland) cu tangtlang in thuneihnak latu ralkap pawl do tlang vivo dingin thutiam kamnak an nei.\nCun, Tonzang, Tedim ramsung le ramri ih um ralkap lamtang, ralkap vek ih cangvaitu pawlkom, mipi duhlo zawngih cangvaitu pawlkom cu PDF tibuai in an cangvai vivo asilen kan kap ding tin an tarlang. Zomi Revolutionary Army (ZRA) pawl cu India cozah dodal ih hriamkai an si ih ramri ah an um.\nMay 22, 2021 le June 16 ah PDF –Zoland pawl ih umhmun khuarnak cu ZRA in an kap ciamco ih an sakhan khal an siatsuah sak. September 19, 2021 ah ramri ih um Thinglei khua ah an va lut ih Hualngo PDF pawl an hawl, an hmu lo ruangah an innsang mi 5 an kai ih an hrem, an vuak ciamco hnuah an thlahsal.\nTamu ramri ih um Meitei tapung pawl khal ralkap thawn an tangtlang tin PDF Tamu in thu an rak suah zo. ZRA le Meitei tapung pawlin PDF an tibuai sal asilen PDF in an kap ve ding, cun anmah tangpitu khal Kalaymyo ramsung ah an um ih an thhhla a cipciar in an thei thluh zo ih a ṭuldan vekin hremnak an pek ding thu khal an tarlang.\nPDF (Kalay) “Ralkap Pawl Ih Bomb Puak Ruangah Ka Thi Zo Tin Ka Ruat Aw Nan Pathian Zarah Ka Nungdam”\nKaren Mipi Kilhimtu Pakhat Cu Thicia In Ramlak Ah An Hmu


Covid-19 Thlisia A Hrang Ciamco Ruangah RC Puithiam In Vengsung Ah Thlausuah Peknak, Ti Thianghlim Thehnak Le Saam 91 Hlabu Siarnak Pawl A Nei Vivo – Meifar\nMyanmar ramsung ah Covid-19 thlisia aveithumnak a hrang ciamco ih mithi khal an tam zet zo. Curuangah Catholic kawhhran khalah ni rikhiah tuah loin mipi pungkhawmnak cu hrial in khawm awknak an nei lo.\nOnline sung ihsin Thuthangṭha phuannak an rak nei rero zo, cumi hnuah August 3 in 18 tiang cu thlacamnak nei cio dingin thu an than.\nMipi thlaphang ih an um ruangah Puithiam pawlin an tualsung ah vaksuak ih thlausuak peknak an nei vivo, ti thianghlimnak thehnak le Saam hlabu 91-nak siar in khuasung an helkual.\nParish Puithiam Fr. Kyaw Thu Rah in ‘Leitlun huap ih karh rang zet mi Covid-19 aveithumnak humhimnak ah thlarau lam ih thazang ngah thei dingin humhimnak ah zaanlam nazi 3:00 pm ah Puithiam a umnak khua ih um nisuahnak lam- St. Peter,\nNitlak nak lam-St. Paul, thlanglam- St. John, saklam-St. Thomas, veng thar- St. Augustine veng pawl ah inn tin ah Bawi Jesuh Thi le Sa thawn vel phah in siseh, ti thianghlim thehnak thawn siseh, Saam 91 nitin siar saknak thawn siseh, humhim aw in an khuasa’ tiin Chaung Yu Parish ih Parish Puithiam in a facebook cahmai ah a tarlang.


Hngak T'ah Fa Maw Van T'ha Nan Ti - Chinland Today Media\nMarch 21, 2012 11:34 pm·11 comments\nZaan Thlapi vang lawm in a lek reromi nauhak pawl cu, a rop zetmi kan zaute par ihsin ka cuan. Ka nauhak lai ih ka nulepa thawi’ zaan thlanvang kan lawm t’heu lai le rualpi pawl thawn rak leh thlang t’heu caan pawl a thar in ka vun mangsal. Kirzai a rel nawnlomi ka nauhak lai caan ngai in ka mitthli a lung ko. Tawkfang a rei cun nauhak pawl cu an mah le inn cio an pan. Khawsung lamzin tluan ih T’ingtang (guitor) thawn a vak rerotu tlangval pawl thawmthang tla theih ding a um nawnlo ding. Inn tin in mei an mit, khawsung cu a dai t’hept’hep. Asina’n thlapi cu a mah kel te’n a vang lai, kei khal ka dinnak kelte ah ka dinglai ko. Zaan khua a siim Cucik, Kharbawk an hung ai, ka ke ka kal, lamzin ahcun ka va feh. Zinglam kam a si thlang na’n khawlu kelkawm te ah sathau far thawn a tle kerkimi Di inn siate ka hmu. Sangka ka king. Pitar kum 80 mi cun i ra ong. “Ka Pi, ziangah saw tutiang na ih lo?” ” Aw, thinhar beifawng pawl hrangah Pathian hnemnak ka dil sak lai ih ka man hrihlo” ” Aw, cuti a sile keimah hrang teh in dilsak maw?” “Ka fanu, ziang thinharnak na neih? i sim awla” ” thinsau te’n i rak ngai ka lo sim ding…..\nKei hi, leithlun ih ni tleumawi ka hmuh hmaisabik ihsin nulepai’ duhdawtnak sungah a t’hanglianmi ka si. Ka Nu in a taksa ihsin a suakmi hnawithlum thawn… a suan cia rawl hman ei theilo hman ning ka ka sung tiang i fah. Kan innsangah harsat timi ka rak thei dahlo. Leitlun nun hi a famkim ah ka ruat. Cucu ka Nulepa in ka thinhar phangin sumpai kan harsatdan in sim siang dahlo ruangah a si. Kan neihsun te’n ka hnu in zul. Ka umhar ding phang ah caanlawng an neih tin le in lehpi, thuanthu in sim. Ka Nulepai’ duhdawtnak hi ka taksa, thinlung, thlarau hrangah a famkim tawk. Rualpi ka t’ul dahlo. Ka nulepa ka kiang an um cun zo khal ka t’ullo. Ziangkhal ka ngaina lo.\nKumnga ka kim… Tlawngkai a cu, paihlo cingte’n tlawng ka kai ttheu. Cuih hleiah tlawnginn ka thlen vete’n.. ngainatmi le kan innsang ih famkimlonak t’ulsam zetmi kan neihmi te ka thei suak ih midang nun ka daw thlang. Inn ka um khal le ka nuamaw thei nawnlo. K thin a har zet t’heu. Zaankhat cu ka Nui’ kutsuan tirawl kan kil khawm laiah “Ka Nu, tlawng ka kainak ah ka rualpi pawl cu ka U, Ka Nau an ti aw ih calung, cafung tivek an san aw. Suncaw an ei tlang t’heu. An nun ka daw tuk. Kei tla ka Nau vun ti ding nei ve seh ka va duh em.” Ka Nu cu a rawlei a cawl. Tawkfang nawn ka Pa thawn an zohawk hnuah “Ka fanu Eng te, Nang Cu Na Van T’ha Tuk midang cu unau tampi an nei na’n ka Nu le Pa ti ding neilo an tampi. Nang cu ka Nu le Pa ti ding na nei lai. Na Nulepa hi na hrang ih nung kan si. A t’ul caanah rualpi vekin, a caanah unau le a t’ul caanah Nulepa vek in in ruat ko aw. Na t’ulsammi ah ningzak hlah. Nangmah bawm dingah kan ralring ringring”tin….\nKa Nu cu keimah in hrinhnu taksa damlonak ruangah naudang neithei nawnlo a si thu ka rak theilo. Ka Nulepa cun a hlan ai in in duhdawt sinsin ih ka nuam aw sal. Ni le thla an liam kei khal phunli ka thleng. Zaankhat cu ka zaute parah Zaan thlavang lawm phah in Ka Pa cun T’ingt’ang a tum ih ka Nu thawn “Bawipa Na T’ang Nuamah Cawl Ko Ning” timi hla cu hlimzet in kan sak. Kan nolh rero. Vei tampi tiang….. Khua a siim thlang vekin innsung kan lut “Mangt’ha” ti aw fingfing in mai’ ihnak ciar kan pan… na’n.. thaizing cu ka Nu a tho nawnlo. Zisung fehnak ding paisa kan neihlo ruangah ihkhun tlunin nithla a siar ko. Tikcuu a rei a nat cu a luar deuhdeuh.\nZingkhat cu ka Pa in “Engte, tui’ zing cu na Nu a luar tuk. Tlawngtlun ka ra lo hmuah thiamlo le nangmah te ra tlung aw maw” ti in…. thiam awlo zet in tlawng ka feh. Tlawnginn ka thlen cu rualpi pawl thawn kan lek, kan kawmaw ih ka Nui’ damlo khal ka mang nawnlo. Zaanlam tlawngtlun a cu, ka zalte cu ka pai, ka cabu pawl fom phah in ka nu lole ka Pa ih in hngah t’heunak hmun cu ka thlir rero na’n zohman ka hmu lo. Tawkfang nawn ka din hnu ah zing ih ka Pa ih t’awngtami ka vun mang sal. Zaamrang zet in innlam ka pan. Tlangkhat ka vungliam cun tival ralkhat ah mi pakhat keimah lam pan in tlan rero ka hmu, kan naih aw deuhdeuh kan innkiang ih Val te kum 18 mi a si. Ka hnen a thlen ve te’n “Eng te, Nang Cu Na Van T’ha Tuk mi cu nulepa ti ih kawh ding neilo tampi an um nang cu “Ka Pa” ti ding tal na nei lai” A t’awnghman a cem man hlan in ka cabu kenmi pawl cu leilung ah an thleng t’heh. Keimah zianghman thei nawnlo in ka tlu. Valte cun in pawk ih kan innlam cu in panpi. Kan inn ahcun khawsung t’halai pawl ih hlasak “aw” le ka Nu duhdawtzet tu pawl ih t’ah “aw” lawnglawng ka thei. “Ka Nu” ti ih vun kawh ka duh zet na’n ka “aw” a suak theilo. Ka taksa khal ka cang theilo ruangah ka Nui’ kiang tumtam lo ding in inndangah in ih ter.\nZaanlam thlanmual feh tikcu a kim thlang. kei khal in hei pawk ve ih ka t’awng thei sun cu “kei tla ka Nui’ hnen ah in phum ve uh” ti a si. Sungkhat unau in in pawm, in cawi, in hnem rero. Ka Pa ih lungto fate ka la ih ” Ka Nu Mangt’ha” ti’n thingkuang parah cun ka vin thlak. Ka Nu in mual in liamsan hnu kan luangpi hnuai ah kan mah pafa te lawng ka Nui’ sulhnu cuan phah in. ….. Zaanlam ni a liam. Khuilam hmanin ka Nu tlun zai a rel nawnlo. “Engte tei’ pafa rawl kan ei thlang ding titu ka nei nawnlo”. Rawlei kan hun tim, a to t’heunak le a hman t’heumi a pakan, haite pawl in rawl ei theilo ding in in tuah. Ihnak khan ka pan ih a sin t’heumi a puan le a lu ret t’heunak a lukham te cun itthat theilo dingin ka mitthli an luangter. “Aw… Ka Nu ka Nu ti ih lo kawh ka khawl hrihlo na’n ziang ruangah ha i fehsan? zo so ka t’ulmi tinkim in bawm nawn ding? ti’n zaantin ka t’ap. Ka Pa a mahhman hnem t’ul laiah i hnem sawn t’heu. I hmuh tinte’n mithmai pan teih um a zuamih “ka fanu Engte, na Nu in in liamsan hmansehla na thin nauhlah. Na nu ih lo duat le lo kilkhawi vekin ka lo kilkhawi ding. Na t’ulmi ziangkim i theiter aw. Ka nunnak tluk ih ka ruahmi na si thlang. Ka thazang le ka caan cu na hrang lawngah ka hmang ding. Fimthiamnak lam ah ka tlintawk tiang lo ret ka tum ding so khaw. Na tha nau hrimhrim hlah”ti’n in hnem t’heu. A t’awng vek in ka kiangah a um ringring ih umhar, lungleng lo dingin i lehpi, thuanthu in sim. Hla in sak pi t’heu. Hmanseh a mah lawng a um ahcun ka Nu ngai in a t’ap ringring. A taksa khal in a tuar tuk ih a nini in a t’awl, a tha a mal, a tar vivo. A pacan pi pawl cu mai’ luangpi hnuai ah Nupi fanau thawn tirawl kil tlang in ihkhun tlunah puanhlumte thawn…. Hmanseh kei ka Pa cu a danglam ce. Fuur ruahpi ceen, Thlatang khawsik le T’hal niling lak khalah semnak ruunin suahsam miarmo in keimah cawmnak ding hrangah…. Hmun sosang a kai. A thlanti fawr hmanseh a sunmang cun a hna a ngamter. “Tui’ t’um tluangte’n ka hlawh ngah cun ka fanu tlawngkai man a daih thlang ding”timi sunmang thawn lamzin tluanah cun… riahnak neilo, riaklang Va men bangin Thing le Lung tangah riahhmun a khuar. A caancaan ah inn zuat sumhnam men bangin mi tapthlang le zial parah a it. Zing nisuah ihsin zaanlam nitlak tiang mi mithmai zohin sal a t’uan… A ril a rawng, a ti a hal caanah lakphak khuatkhat te vun in ai in Mut’hai (sweet) pakhat te sum ding a hril sawn ih tihal rilrawn cu a tuar cuahco.\nA t’etmi hniluan a hruk. A hmutu pawl cun “farah pa” an ti. A theitu pawl in “mi aa pa” a fanu tla hnat’uan ter sehla a mah cu a thazang a nuam deuh ding si cuhman ruat thiamlo. Milianfa bangin a fanu cu tlawng a kauliter” an ti. Sunhnu sunhlan um awl manlo in rualpi lakih lehvah caan a neihlo ruangah “mi ngiofio, mi lungruh pa ” an ti… Asina’n a fanu ka hrangih a zonzainak, mi ih t’awngsia le nautatnak pawl cu theilo bangin a umsan. Rualpi nun dawlo le mi ih zohniam ka silonak ding cu a cangthei tawk in a zuam. Ka Pa cun a thazang, a tikcu caan le a nunnak tianghman uilo khawp in ka hrangah a zonzai na’n ka Pai’ zonzai dan le tuarharnak pawl cu ka rak thei famkimlo. Phunhra camibuai t’heh cun kan rualpi pawl cu ramdang feh ding thu an rel celcel. Kei khal a feh ka cak tuk ve. “Camibuai ong bang sehla ka Pa cu a lungawi tukah a harsat zonzainak pawl a hngilh t’heh ding na’n… sung bang ningla. . ka Pai’ bangnak man pawl cu a lak ah an cang t’heh ding sikhawh. ka Pa hi ka parah a thinheng panf lei maw” timi le ka phang ringring. “Ka Pa, ka rualpi pawl cu ramdang feh an tum thluh, kei tla ka feh ve dingih a cang theitawk rak lo zoh ka tum ding” ” Ka fanu Engte, ka duhdawt zetmi na Nu in in liamsan zo.Tu Nang, ram hlapi ih in fehsan lala cun kei cu rei ka nungdam ziklo. I fehsan hlah aw” ti’n in kham. Ka Pai’tuarnak le lunglen umhar ding cu ruahsak hna thiamlo’n zing zan ka dil. Ka ngen ringring. Netabik ahcun “ziangkhal lole na thin nawnlo le riahsiat ding ai cun na thu lo pawmpi ko ning” ti in feh in siang thlang. “Pathian in na fehnak kipah lo kil in damte’n kan ruun inn pi ah kan tawngaw lehsal ding” sianglo cingte’n mitthli thawn “mang t’ha” kan ti awknak cu mithmai pan siamsi te thawn cibai kan pekawknak ah canghramseh ti’n… kan khawtlang tiang in thlah. Ka Pa cu thlacam laihzetmi a si vek in zarhte sun cu rawl ul in Biakinn ah thla in camsak t’heu.\nKa tumtah vek in ramdang ka thleng ka hnat’uan tla a nuam zet ko. A nini in ka Pa ka ngai deuhdeuh… Ka Pa hi a dam pei maw awww….? ti ka ruat t’heu. Ramleng ka thlennak thlalinak zarhte sun cu ka hnat’uan thupi ih tel ve mi hnipuan ka t’aih rero. “Tuisun cu ka Pa in ka hminsal rori in thla in camsak ding si khaw” timi ruat phah in… Rinlopi’n ka phone cu Kiling…ling…ling. . “Hello!” “Aw, Engte dam in na tluang ko maw?” “Aw Pathian zarah ka tluang sokhaw” “Lungawi um Nang Cu Na Van T’ha Tuk, leitlunah Ka Nu Ka Pa ti ding nei nawnlo hman awla, Pathian in…..”. Hmmm…. ka ruahsannak a cem. A t’awnghman a t’heh hlan ah ka phone cu zial parah a tla ih a parh sualso. Ka hnipuan hman t’aih nawnlo in ka kut cu ka t’hia rero. Nasa zet in ka kut cu kang hmanseh a na ka theilo. Thu ka vun ruat…aw.. “Hngak T’ha, Hngak T’ah” an ti t’heumi hi “keimah” ka rak si hi. … Ka Nu, Ka Pa ti ih kawh ka khawp hrihlo. Nan duhdawtnak thlazar hnuai ih tlanlen ka ngai tuk. Ka hmailam hrang ka hun thlir, ruahsan ding umlo mangmarau lawng. “Van ka zoh le a sang tuk, Lei ka zoh le a pit” ti mi rori ka si thlang. Zing ni engmawi khal hi ka hrangah a eng nawnlo. .. “Engte” si man tla zianghman a um nawnlo.\n“Zo hrangah ha rammleng ah um in hna ka t’uan fualvo. ? Ruahsan ding nei nawnlo cing ih zonzaih ka paih nawnlo” ti’n tlunzai ka rel kir sal…. Rualpi pawl cu tlunzik cun shopping an feh. .. “Himi ka Nui’ hrangah, himi ka Pai’ hrangah, ka nau hrangah ti in santhar kutkaih t’hat’ha an lei cio”. Kei teh zo ka sum pei? Ziang ka lei pei? An nundan le inntlun an cak zia zohin ka mitthli a luang ko. An nulepa tawn an cak zia le unau hmuh ding an hiar zia cun… ka thinlung fei bang in in sun. Pansan ding neilo cingte’n suahsemnak khua le ram cu ka pan… Falam Shwe-chin-tit cawlhnak ahcun.. “Ka fanu, ka u, ka nau kan lo hmuak”ti in ka rualpi pawl cu an thilri sawngaw in cibai an pek awk rero lai cu mitthli thawn ka cuan.. . kiangkap ka zoh.. in zoh ve tu ding le cibai pe ve tu ding ka hmu lo. Ka thuamhnaw cu keimah te ka phur salih innlam cu ka pan. Zaan khua a thim thlang na’n mi suakvak cu an tamzet lai. Sungkua kim ten kan rak nawm dahnak kan Run inn cu a t’hing reprep. Mei tle zianghman a umlo. Ka Pai’ t’awng netabik cu “Sianglo cing ten mangt’ha kan ti awknak cu mithmai pan siamsi te thawn cibai kan pek awknak ah cang leh hramseh”timi a sina’n.. . ziangah cibai kan pe aw theilo? Hngak T’ah Fa si hi a va nau in a va tuarhar ve… tin ka t’ap phah rero cingin. … A rawpzetmi kan zaute ihsin hmuanthlang ih nauhak pawl zaan thlavang hnuai ih an leh rero lai ka zoh t’heh hnu ah pan ding dang neilo in… a tu na hnen ka thleng” ka Pi thla in camsak ve aw” ti’n…..\nKa thuanthu pawl ka sim t’heh cun. .. “ka fanu ee na thin phang in na thanau hlah nangamh vek hngak tahfa an tampi lai sk khaw. Nang Cu Na Van T’ha Tuk Lai……..” tin a peh tum vivo na’n.. a t’awnghman a cem hlanah. .. “Hngak t’ha zonzai,riahnak inn le duhdawttu hman neilo rori VAN T’HA na ti ringring cu… ka tuar theilo. In zangfah lo in diriam sawn a si” tin ka tlansan…\nThinhar zet le ruahsan ding a cemmi Eng Te cu a tawi a vak ko. Lamzin ah pacang pakhat k tawng ih ka nulepai thlan in hmuh ding in ka dil. a nih khal in in hruai ih… cui ni ihsin thawk ka innnuam bik cu ka nulepa Thlan a si. Ziang theilo mi aa men bangin Thla parah ka to cuahco. Hngak t’ahfa Van T’ha a titu cu ka hmu paih hailo.\n“Hngak T’ah Fa Maw Van T’ha Nan Ti?”\nI Seherh Duh Hlah (IV)\non March 22, 2012 at 6:57 am\nKa siar ka siar ih..\nHngaktahfa maw vantha nan ti? ti mi thusuhnak hi ka thinlungah a tang ta..!\n“Hngak t’ha zonzai,riahnak inn le duhdawttu hman neilo rori VAN T’HA na ti ringring cu… ka tuar theilo. In zangfah lo in diriam sawn a si”\nMi pakhatih dinhmun le tuarnak .. olpatlongih kan hnemawk theu mi hi..!\nOh, pakhatnui mithu tohpi thu ka vun mangsuak:\n“Na fapa in a lo thihsan cu ziangtlukin na tuarna ding ti ka theithiam tuk. Ziangahtile kei tla kan dungah kan uipi in in rak thihsan ve dah..” a ti!\nMai Zaamcin, na kut ka lo kai.\nNa message pek mi a tha lawlaw..!!\non March 22, 2012 at 1:41 pm\nMai Zaamcin, na ca ka siar veikhat. vei hnih, vei thum tiang… ka siar tam deudeuh le le ka duh deuhdeuh. Nulepa neilo pawl a zangfah dan ding le a duhdawtdan ding tla tampi in zirh ceem. Na nunthung dang khal siar bet ding ka rak thlir\nNa rualnu te\non March 22, 2012 at 4:03 pm\nKan Laimi ah canganthiam an tam sinsin. A lungawi um tuk.\non March 22, 2012 at 10:20 pm\nna hrangih hnem tu tha si ka va cak ve\nlungzur phah in ka rak siar.\non March 23, 2012 at 1:32 am\nNaca nganmi ka siar ih ka mit thli a tla rori thei.\non March 23, 2012 at 3:43 am\nCahram thazet a si…mi thinlung a la, fim mi a zirh zet….\nKei tla a thulu ka thinlungah a cam.\nCung Chin says:\non March 25, 2012 at 4:29 am\nNaca nganmi a tha tuk ka mitthli a tla rori na hmelmawi te thawn na zuk tla na tar.\nzoh leh siar sal ringring kaduh.\nMai Zaamcin says:\non March 25, 2012 at 3:30 pm\nI rat siar saktu le comment thawn thazang i petu pawl nan zate hnenah ka lungawi tuk. . .I simzirh in in somso hramuh, , , , lungawi,\non April 10, 2012 at 12:31 am\nMitthli tlak in lung a zur duahdo\nA liamcia mi can in mang ter\nA tha tuk siar khop a theih lo\non April 10, 2012 at 12:33 am


SIAHHLAWH HRUAITU - Hre Mang\nSersiammi ramsa bur umkhawm hmuahhmuah in hruaitu an nei ih cui hruaitu dinhmun cu bur hrekkhat ahcun cuh awknakin, bur hrekkhat ahcun suahkeh ihsin an comi dinhmun asi. Asinan hruaitu in an hruaimi pawl nunah ziangtluk tiang an ciahneh, an uk, thu an nei, an kaihruai, lamzin an hmuh tvp cu khat le khat a bang aw lo. Cun, an hruaimi pawlin anmah hruaitu parah ziangtluk tiang up awknak an nei, upatnak an pek, thu an lung tvp khal a bang aw cio lo. Cuvek toto in, Milai mibur umkhawmnak kipah hruaitu an um ringringih hruaitu dinhmun cuh awknak in milai thuanthu a ti danglam in mi tampi a siatsuah theu. Mibur umkhawmnak, ramkulh, ramthen, kumpi cozah, vengsung pawlkom, biaknak le humhim awknak, tvp, a phunphun in milai pawlkom le burkhawmnak kipah hruaitu an um ringring. Hruaitu pawl ziangtin hril an si timi thu thawn pehpar in ‘HRUAITU HRIL TIKAH” timi cahram ka rak ngan dah. Leitlun milai thuanthu kan zoh asile hruai awkdan a phunphun a rak um. Cuilakah a thabik tiah mi tampi in an zummi nunpimi le Pathian thu in in zirhmi, "siahhlawh hruaitu" thu a hnuailamah tawiten zir hnik uhsi.\nTunai leitlun thuthang kan zoh asile Arab ramah thahrum hmangin ukbet awknak (dictatorship) duhlo in aukhuannak kan thei. Khuahlan siangpahrang uknak khal a hlo sinsin. Democracy, senpi duhnak lalnak hi tuisan minung pawlin milai, mibur pehtlaihnak le pawlkom kaihhruai uk awknak hrangah a tha bik tiah an ruahmi le ausuahpimi asi. Sumdawnnak pawlkom (business company), sumpai hlawknak hawllo pawlkom (nonprofit organization), biaknak lam pawlkom sung khalah uk awk daan le kaihhruai awk daan thabik santhar minung pawlin an hawl vivo tikah "siahhlawh hruaitu" "servant leadership" hin milai diriamnak sangbik a pek ih mibur/pulpak tuanrah tambik a suahpi asi ti ah a pomtu le hmangtu an tam sinsin. Asinan, leitlun mi pawlin "siahhlawh hruaitu" an ti tikah thlaraulam tello milai hlawknak le lungawinakah a tawpmi asi. An renmi cu Pathians siloin milai duhnak asi. A hnuailamah sim duhmi cu khrihfa zumtu pawlin kan zaten kan rianmi Bawi cu Pathian asi ih ziangvek dinhmun, hnatuan, khui hmun le ram, zovek milai thawn ziangvek pawlkom le company, cozah kumpi le pursum leilawnnakah siseh leitlun khuiram khalah siseh kan um kan nung hna kan tuan khal asile" siahhlawh hruaitu" lungput thawn hna kan tuan, nitin kan nung, kan kiangkap milai pawl kan pehtlaih tikah mi hlawhtlingbik kan si ding ti ka zum. Curuangah a hnuailam vekin tawiten zir hnik uhsi.\nLeitlunah lalram pahnih a um vekin milai cu burhnih ah then a si: Pathian lalram (thleunak lalram) misa le satan lalram (thim thu neihnak lalram) misa ti in. A hnuailamah catawi nganmi ah Pathian lalram misa pawlin leitlunah ziangvek lungput thawn kanmah le dinhmun cio ihsin hruaitu tuanvo kan tuan timi tawite zir hnik uhsi. Zesu in “leitlun deng tiang fehsuak dingin” in fial ta vekin Khrih dungthluntu zumtu cu leitlun killi ah kan karhzai vivo zo. Zumtu Pathian fa, Khrihfa pawl cun pawlkom tintan, mibur phunkim lakah kan tel vivo. Kan telnak hmunkipah leitlun eng le cite si vivo ding kan si. Leitlun hmun killi ah a ummi Pathian “Siahhlawh Hruaitu” pawl lungput cu ziangvek asi tiah zoh hnik uhsi. Leilung sersiam thawk ihsin tuisan minung pawl lak khalah a thabik hruai awkdan, a danglam dahlomi khat le kat milai pehtlaih awkdan, kaihhruai awk dan le lungput, mibur pehtlaihnak nun lamhruaitu Pathian thu in in zirhmi asi. A tawizawngin sim asile siahhlawh hruaitu pawl renmi Bawi cu Pathian asi ih kan kiangkap milai pawl kan kaihhruai daan, pehtlaih daan cu duhdawtnak, midang rennakah hram a tohmi Pathian thu vekin kaihhruai awknak, khat le khat pehtlaih awknak asi. Mi hrek cu cozah kumpi, company, zirnak tlawng, vengsung mibur lakah, kawhhran le biaknak lam pawlkom sungah, tvp in hmun hranhran hmun tintianah siahhlawh hruaitu pawl cu an nung ih an renmi Bawipa ih tumtahnak hrangah nungin an Bawipa an rian.\nA. Dinhmun: Lei le van sersiamtu riantu, tlaklo cingin zangfahnak in siahhlawh ah Pathian ih cohlanmi, kawhhmi, hnatuan fialmi, le tuanvo pekmi, hnatuan fialmi tuansuak dingin a tulmi ziangkim pekmi, niambik dinhmunah ret aw cia in tlakbetnak umlo, ziangkim hmuhtawnmi cu thatnak hrang cangter ringrigntu Bawipa riantu, lei le van thuneihnak hmuahhmuah neitu ih thuneihnak thawn tuanvo pekmi le fialmi, umpi mi asi.Cucu siahhlawh hruaitu ih nun thuhram, leitlun damsung hnatuan, hngat awknak asi.\nb. Cawimawinak: Leitlun milai pawl cawimawinak a cohlang lo ih Pathian hnen ihsin a rami cawimawinak ni sunglawi hmailamah a ra lai dingmi hngakin a tuanvo felfai te in a tuan ringring. Leitlun damsungah cawimawinak a co mi cu a renmi Bawipa cawimawinak asi ti thei in amai hrangah zianghman porh awknak, cawimawinak uan awk ding a nei lo. A hramhram in milai cawimawinak le upatnak a hawl dah lo ih diklo le mawilo zetin ngah theihmi milai cawimawi le upatnak pawl cu a hnawng sawn.Leitlun milai tisa ah cawimawi tlak, cawimawi ding a um loih a ralai dingmi a siat thei lomi kumkhua nunnak sungah cawimawinak a co dingmi cu a zohmi le ruahsan mi asi. Satan in Bawipa Zesu hnenah leitlun cawimawinak a pek dingin a thlem tikah a hnawn vekin siahhlawh hruaitu cun leitlun cawimawinak cu a hnawngih Bawipa hnenah cawimawi sunloihnak cu a hlan sawn asi.\nc. Doraal: A renmi Bawipa in “keimah in huat ruangah nannih khal an lo hua ding” tiah thu a cahta mi cu a thei ringringih amah huatu milai pawl parah ruahnak, tongkam le tuahnak in siseh siatnak a tuah dah lo. Siatnak in zianghman a thungrul dah lo. A ngaidamih an hrangah thla a camsak, Pai hnenah ngaidam a dilsak sawn. Leitlunah lalram pahnih a umih cui lalram pahnih do awknak lakah a renmi Bawi ih raalkap tha si in raalhmai tuangtu maw, dunglam ihsin bawmtu asi khalah a raal cu milai asilo, thlarau sual thim thuneihnak asi ti a thei fiangih a raal pawlih hmanrua khal fiangzetin a thei. A raalpa ih hmanrua tisa duhnak, mit ih cakhiarmi, milai porh awk uan awknak pawl tla cu fiangzetin a thei ih a hrial thiam ringring asi. A Bawipa ih raal cu a Bawipa ih thupek vekin a do ih a Bawipa ih hriamhrei, huham cahnak lawng a hmang. A Bawipa ih nehcia zomi raal cu nehtu nun nunpinak in nitin nehnak thu a puang sawn asi.\nd. Renmi Bawi: Siahhlawh cun zo ka rian ti fiang zetin a Bawipa a thei. A renmi Bawi ih duhmi, tuanvo pekmi, tuan in a Bawipa ih lungawinak lawng a ruat. A Bawipa ih duhmi a duh ih a huatmin a hua, nuam a timi nuam a ti. Cuticun leitlun mi pawlin ziangtin an hmu, an upat maw an nautat maw timi ah a buai nawn lo. A har maw, har lo, paih maw paihlo, duh maw duhlo timi thusuhnak in a nunah lam a hruai loih a renmi Bawipa ih fialmi pohpoh lungawi hlawptlo zetin a tuan. A hrangah phunzainak ding zianghman a umlo. Ziangah tile a renmi Bawi a thei ih tuanvo a pe tu,a ko tu, a parah thuthentu, hlawhman laksawng petu khal zo asi ti fiangtukin a thei.Leitlun milai lungawinak hawlin zianghman a tuah dah fawn lo. Amah le mah hum awknak hrangah midang a mawhsiat dahlo ih amai mawhnak hupphentu le silo zetin dinpitu ding lamtang a hawl dah fawn lo. A renmi Bawi a thei ih a Bawipa in tuanvo, dinhmun, le sinak a pekmi parah phunzai loin le midang zohman mawhsiat loin hmailam zoh in nitlin lungawi sopar ten a leitlun nun a hmangih, a renmi Bawi a rian.\ne. Laksawng: Siahhlawh hruaitu cun tuanman laksawng cu hi leitlun lalram, thim thuneihnak milai pawl hnen ihsin a ra lo ti a thei. Milai upatnak, milai cawimawinak, hminthannak, sunlawihnak le Pathian lalram cuaithlainak cu a ling a let awaw asi ti fiangten a hmu. A renmi. Bawipa ih cuai thlainak cu fiangte in a thei ih kumkhua daih laksawng cu retsak cia mi a um asi ti a fiang. Leitlunmi pawlih cuai thlainak, tikcu reilam, mipum tam lam, hnatuan ziangltuk upattlak, dinhmun sang, mithmuh ah zohmawinak le upatlak sinak, milai cawimawinak, sumpai thawn cuai thlainak, tvp thawn zianghman pehtlaihnak a um lo ti fiangzet in a hmu ih a ra lai ding ni zoh in nitin a renmi Bawipa cu a rian. Leitlun milai pawl cawimawinak le upatnak hawlin zianghman a tuah dah lo. A neihlo mi le ti thei lomi, amai kutsungah a umlo mi, tuanvo pek asilo mi parah a buai dah loih amai kutsungah tuanvo pekmi parah a fel theibik le a tha theibik in a ti thei tawk zuam in a Bawipai’ mithmai zoh in ziangkim a tuah. Laksawng duh ruangah siloin Bawipai’ zangfah duhdawtnak ruangah a sungah a nungmi Thlarau ih kaihruainak in a cangvai in a Bawipa a rian.\nf. Tuanvo pekmi: A renmi a Bawipa ih tuanvo a pekzat hnakih tam a beisei dahlo ih tuanvo pek asi zatin phurzet, lungawi le upatnak thawn a tuan. Midang tuanvo ah a buai dah loih midang tlaksamnak a thangsiat a relsiat dah lo. Midang tuahnak thawn tahtthim tahratin amai tuahmi le sinak ah tluang a khawng dahlo. Amah le mah midang thawn tahtthimin a tha a nau dah fawn lo. Ziangkim parah a thlengmi cu amah le Pathian karlak thu asi ti a fiang. Midang tlamtlin lonak cu hmanrua ah hmangin amai hmai phiahfai a tum dahlo. Midang tlaksammi parah a bawm theinak lamzin umsunah ziangtin ka bawm ding timi lawng ruatin a tuan ringring. Milai lungawiter dingin zianghman a tuah dah lo, a renmi a Bawipa lawng a zoh ih milai huatzawng le amai tuarnak ding khalah tih le khur cing khalin hminsiat thangsiat hlawh dingkhal ruat loin a Bawipai duhnak hawlin a tuan. Amai lungawinak hnakin a Bawipa ih fialmi hnatuan, a renmi milai pawl lungawinak thupi sawnah a ruat. Amah ruanvo petu zo asi ti a thei fiang. Nitin nunah zovek milai thawn an nungih ziangvek hna a tuan khal asile tuanvo a petu le a renmi Bawi zo asi ti a fiang ringring.\n2. KAIHHRUAI DAAN:\nSiahhlawh hruaitu cun “tuah aw, tuah aw hlah” ti siloin duhdawtnak in a nung, a kaihruai. Huatnak in a nunah hmun anei lo ih huatnak cu thim thuneihnak lalram misa pawl hmanrua asi ti a thei ih huatnak a nunpi lo. Hlawknak, mai tanghainak, mai hmakhua sialnak in a nun a uk fawn lo. Duhdawtnak cu daan le dun, tuah aw tuah aw hlah timi parah a hngat aw mi asilo. Duhdwwtnak cu renmi pawl thatnak, hmasawnnak, nitin nun le hmailam saupi hrang a thupi sawn hril thiam dingin lamhmuhnak, satan bumnak thang hrial thiam dingin siseh thangsungah a tangtu pawl suak dingin bawmtu sawn a si ringring. A renmi Bawipai hmin sunlawinak cu a ruahsanmi le lungawinak asi. Amai hlawknak le nuamnung cen dingmi tanta in a renmi Bawipa ih milai pawl cu rian in tisa thihnak le har tuar khal a hril sawn. Duhdawtnak cun ngaidam theilo aneihlo vekin a Bawipa ih ngaidam thei mi pohpoh a ngaidam ih milai zovek par khalah ruahsanak in a khat. Sihmansehla a renmi Bawipa ih thupek hnuaiah nungin a cangvai ringring. A renmi Bawipa hnakin duh sawnmi zianghman a nei lo. A renmi Bawipa a duhdawtnak cu a thupek thlunnak le a renmi a Bawipai’ duhdawtmi pawl duhdawt, a huatmi huatnakin a nitin nunah a lang ter. Arenmi Bawipa ih lungawinak cu amai lungnawinak hnakih thupi sawnah a ret.\n3. Thuthluknak tuahntikah:\nThu pakhatkhat thuthluknak tuah a tul tikah a hramhram in amai duhnak in thu fehter a tum dahlo, amai duhnak tlun dingin midang a nawrhrim dah lo, thahrum le tongsia tonghrang a hmang dah lo ih a nemzawng le thinlung daiten Pathian duhzawng thuthluknak tuah thei dingin a pehnpartu pawl le thutluhknakah a teltu pawl a simfing sawn. Amai duhnak in thu a fehnak ding hrangah lamtang a hawl dahlo ih midang siatnak a sim dah fawn lo. Midang ruahnak upatnak a nei. Midang in a ruahnak an ngaisang lo, an upat lo ruangah riahsia in a um dah lo. Thu nepnawi kaihhruai awkndan thu ruangah siseh amai lungawi riahsiat ruangah siseh a renmi Bawipa ih tuanvo pekmi tuansuak thei lo ding khawpin a buai dah lo. Milai ruahdan hmuhdan pomdan men ruangah a thupi bik sawn thuthluknak felfai tuahsuak theilo ding khawp in a buai dah lo. Atthlak thu el awknak ah a tel dah lo. Diksawn si zuam awk nak ah tongkam a thlak dah lo. A renmi Bawipa thupek cu amai nunnak hnakin thupi sawnah ruatin upatnak a pekih amai nunnak parah thuneitu ah a ret. A minungpi pawl parah Pathian hmuihmel a hmu thiamih zovek khla upatnak a pek. Thuthluknak fate bik ihsin a tumbik tiang a renmi Bawipa rawn hmaisa loin zianghman thuthluknak a tuah dah lo. Ka dikbik asi tiah a ruat aw dah lo ih milai theihnak famkimlo in nungmi ka si ti a thei aw ringring. Siahhlawh cun amai duhnak a rian thei lo ti a theih vekin amai duhnak cu tanta tahratin a renmi Bawipai’ duhnak in a nun pumhlum uk thei dingin a nun pumhlum cu thawinak nung vekin a renmi Bawipai’ hmaiah ziangtik lai khalah a hlan ringring. A renmi Bawipa thawn be-sawn aw tawn in ziangtik lai khalah a nung tikah milai ruahnak hmuhdan pomdan duhdan pawl cu kross parah khenbet ringringin a renmi Bawipai’ duhnak sawn cu a lungsungah fiang zetin a thei ih a rian. Nitin a hmuhtawnmi parah ziangvek thuthluknak khalah siseh a renmi Bawipai’ duhnak vekin thuthluknak tuah dingin a nun a up aw ringring.\n4. Milai nunsan: A renmi Bawipai tumtah hrang nun.\nSianghlawh hruaitu cun leitlun nun cu ziang asi ti a thei fiang: A renmi Bawi ih tumtah, duhnak, tuanvo pekmi tuansuak ding cu a damsan, milai nun tumtah asi ti a fiang tikah thildang zianghman in a hnaihnok theilo. Cui damsan le leitlun nun tumtah, a renmi Bawipa ih duhmi, lungawinak, hnatuan fialmi tuansuak ding lawng cu a tumtah ringring. A renmi Bawipa ih hnatuan fialmi daltu pohpoh cu a tlansan ih a Bawipa ih mithmai lawng zoh in ziangkim a tuan asi. Ziangkim a pehtlaihmi, neihmi, theihmi, ti theimi, hmuahhmuah cu a Bawipa ih hnatuan fialmi tuansuaknak hrang hmanrua an siti a thei ih a hmang ringring. Ziangkim a tha le tha lo cuai a thlai nak cu a renmi Bawipai hmin sunlawinak, duhnak, tumtah le lungawi zawng asi maw tiin cuai a thlai ringring.\n5. Huham, thuneihnak:\nSiahhlawh hruaitu cun a kotu, tuanvo a petu, le a sungah Thlarau in hna a tuantu a thei. Ziangvek thuneihnak le huham cahnak thawn a renmi Bawipa ih Thlarau cu a sungah hna a tuan asi ti a thei. Tuanvo a neihmi cu milai pekmi asilo ih milai cahnak, fimnak, le huham thu neihnak thawn tuan suak asilo, a renmi Bawipa Thlalrau tuansuakmi asi ti a theih tikah ziangvek dinhmun le dodalnak, harsatnak khalah dung a sip dah lo. Hlawhtlinnakah a porh aw dah loih amah le mah humhim aw dingin thu a sim dah lo. Midang in an mawhsiat tikah amah le mah a humhim aw dah lo. Ziangah tile leitlun huham cahnak zate kawm le a renmi Bawipa ih cahnak tahthim tikah a renmi Bawipa in" lei le vah ih thuneihnak hmuahhmuah" a nei asi ti a thei. Curuangah a parah a tlengmi hmuahhmuah cu a renmi Bawipa in thleng dingin a sianmi lawng a thleng thei asi ti a fiang. Hnatuan dingmi khalah amai thazang cahnak fimnak le milai lamtang cahnak a rinsan dah lo ih a renmi Bawipa ih thiltitheinak huham thawn a cang vai sawn asi.\n6. A renmi milai thawn\nSiahhlawh hruaitu cun a renmi Bawipa ih fialvekin a renmi milai pawl parah tangdornak lungput a nei ih ziangkim a tuahnak cu a fialtu a Bawipa ih fialmi vekin a tuah. Ziangthil hman amai hmaikhua sialnak hrangah a tuahdahlo ih a renmi Bawipa ih duhnak hrangah a tuan. Cutin a tuah tikah amai lungawinak hrangah zianghman a tuah lo ih a renmi pawl thathnemnak, hmasawnnak, le anmah sersiamtu Pathian in tuanvo a pekmi an tuansuak theinak ding hrangah lamzin a hawlsak ringring. Midang duhmi le tulmi cu amai duhmi le tulmi hnakih thupi sawnah a ret ringring. A renmi milai pawl thawn pehtlaih awknak cu a Bawipa thawn an pehtlaih awknak ihsin a hram a thawk ringring. Siahlawh hruaitu cun midang parah thuneihnak ukduhnak lungput a nei loi, amahlemah uk awaw in, thutak a theihmi cu amah in nunpi hmaisa in hmaihruaitu asi sawn. A rianmi milai pawlih upatnak le cawimawinak cu amah ah siloin a rianmi Bawipa Zesu hnenah si dingin cawimawinak le upatnak cu Bawipa Zesu hnenah a pek ringring. A renmi milai pawl hnen ihsin a ngahmi siseh amah in thlawsuah a comi siseh amai hrangah zianghman a tawpter dahlo ih a renmi Bawipa hmin in a Bawipai’ milesa pawl thathnemnak hrangah a hmang aw sawn asi. Amah ah zianghman porh awknak a neilo ih Bawipa Zesu sunloihnak hrang siarlo mah le mah porh awknak in zianghman a tuah lo, khua a ruatlo, a tonglo. Midang hnakin thacuang le thianghlim cuangin thlarau porh awknak in a cangvai fawn lo. A nunnak, thlawsuah comi, pehtlaihmi le pawlkom ziangkim cu a renmi Bawipai’ hmin in a renmi milai pawl thansohnak, hlawknak le thutak lamzin ah anmah sersiamtu thawn an pehzawm awknak tuahtha dingin le anmah sersiamtu in tuanvo a pekmi an tuan famkim theinak ding hrangah a ziangkim a pum a pe sawn asi.\nSiahhlawh hruaitu cun a tuanrah azoh tikah amai diriamnak a zohtel lo, arenmi Bawipa ih lungawinak, a renmi milai pawl thathnempi mi, thansohnak, lungawinak sawn a zoh. Siahhlawh hruaitu cun amai duhnak a rianlo ih a renmi Bawipa in a fialmi, tuanvo a pekmi, a Bawipai’ minung pawl duhnak, tulmi, thansohnak, le hmasawnnak hrangah a nun a pek awk vekin a hnatuan hlawhtlinnak cu a renmi minung pawl thansohnak, hlawhtlinnak le hmasawnnak sawn in cuai a thlai. Ziangvek dinhmunah zovek milai thawn an um, hna an tuan khal asile Pathian duhmi le fialmi tuanin a umnak le hnatuannak ih a rianmi milai pawl thansohnak cu amai diriamnak le lungawinak hnakin thupi sawnah a ret ringring. A renmi Bawipa ih tumtah le duhmi, lungawinak asimi a Bawipai’ minung pawl thansohnak le anmah sersiamtu thawn an pehtlaihnak tuahtha tu hnatuanrah cu a lungawinak le hlawhtlinnakah a ruatmi asi.\nHimi casiartu lakah mi hrekkhat cu kawhhran ah rawnbawlnak nei dahlo tla nan si thei. Kawhhran sungah pastor le kawhhran upa, evangelist, tvp tuanvo kaitu lawng asilo; mi zapi ten Khrih zumtu, riantu, khrihfa hmuahhmuah cu siahhlawn hruaitu kan si. “Leitlun eng nan si” ativekin leitlun thim thuneihnak lalram lakah kan umnak hmun cio ah eng ding kan si. Cui kan ennak cu “siahhlawh hruaitu” lungput, mizia le nuntu pawl ah hin lang ding asi. Leitlun mi pawlin kan rianmi Bawipa an hmuh theinak lamzin umsun cu kan nitin nun an zoh tikah asi; kan mah hi a nungmi cakuat kan si. Leitlun milai cuaithlainak in “hruaitu” ti tlak dinhmun hnatuan nei lo tla kan si thei. Sihmansehla, insang sungah nau a um tu khalin a kiangkap milai pawl parah a nitin nunrah in a ciahneh ve thotho, aselam maw thalamah simaw a hruai ve thotho asi. Ziangvek dinhmunah, ziang kan tuan, hnatuan kan nei maw, nei lomaw, mibur lakah kan um maw, ziangvek milai thawn kan nung khal asile kan leitlun nunah “siahhlawh hruaitu” kan si. Kan rianmi Bawi cu Bawipa Zesu asi ih kan leitlun cu thutak lamzin ah hruaitu ding kan si. “Siahhlawh hruaitu” timi cu milai pek awkmi “hotu” dinhmun asilo ih pawnlang ihsin ngah mi khal asilo. Khrih ah a nungtu zokhal, leitlun eng, nunnak tinung luansuaknak cerhti, a nungmi cakuat kan si vekin kan umnak hmun, kan dinhmun ciarah kan sinak sawn asi. Leitlun mi pawlin hruaitu tha an hawl tikah pawnlang sinak, pehtlaih mi tha nei, sumpai lennak le milai fimthiamnak an hawl. Sihmansehla, siahlawh hruaitu sinak cu sunglam nunah sersiamtu Pathian cu Thlarau in asersiammi milai nunah a tumtah mi tuansuak dingin Thlarau in hna a tuannak sawn asi.\nCasiartu zapi ten, leitlun damsung siahlawh hruaitutha si in kumkhua nunak sungah laksawng sunglawi co hlang dingin na leitlun nunah lam a lo hruaitu Pathian Thlarau Thianghlim lal sinsin hram seh!


A Fanu Ngai Tuk Ih Inn Tlung Duak Cu Ralkap Simtu An Um Ruangah An Kai Ngah – Vapual Auaw\nMyanmar hlasakthiam pakhat Aye Thin Cho Swe cu ralkap uknak duh loin dokalhtu pakhat a si ruangah ralkap cun pukmah 505 hmangin thubuai an rak tuah sak ih kai dingin thu an suahnak a rei zo. Cuvek ruangah hlasakthiam Aye Thin Cho Swe cu ralkap lakin him dingah inn suahsan cun a rak tlan ve.\nAsinan, inn ih a tansanmi a fanu ngai tuk cu kan dung zarh ah inn a tlung duak cu may 23, zan nazi 7:30pm hrawngah an umnak Yangon Hlaing 12 veng Shwe Parami ah ralkap cun an kai ngah. Hlasakthiam Aye Thin Cho Swe cu zarh khat hrawng inn ah a fanu thawn an umtlang zo ih inn ah a um timi cu theitu an um tikah ralkap hnenah thuthup an sim ih cutin an kaih ngahmi a si.\nRalkap in kai dingin thu an suah hnuah tlan ih relh rero zo nan, inn ih tlungsal ruangah kaihmi an um hnuaihni zo. Cuvekin lemcangthiam Paing Takhon khal ralkap in an rak kai zo. Cuvek ruangah kai dingin thusuah zo mi milar zokhal kan tlan ih kan relh zo a si ahcun inn lamah tlung hnuaihni loin relh khiokhi men uhsi tiah milar Pencolo cun mizan thotho ah sawmnak a neih phah ve.\nMilar Pencilo cun “Ralkap in kai dingin thu an suah zo mi cu zokhal inn ah tlungsal ding kan silo. Cuvek ruangah hlasakthiam Aye Thin Cho Swe khal ralkap in an kai phah. Inn ah zarh khat fang lawng a um man tiah ka thei ih a fanu ngai tuk ruangah tlung duak cu a si. Kai dingin thusuah zo mi cu in kaih theilonak dingah um ding kan si. Nauhak kan nei ih kan ngai tuk ruangah um thei lo ding asile hruai mai ding. Kan boruak hi a setuk nan, kan pomthiam cu a tul. Keikhal kai dingin thu an suah tikah ka relh ih thla 1 liam hnuah inn tlung duak dingin ka rak um dah. Naute nu ka si vekin ka theihthiampi tuk nan, tui kan dinhmun cu nunnak thap in thuruah le thucawhcahnak neih caan a si ruangah fikhur a tul tuk. In phulotu hnenah pekawk lo ding tlunah lenglam khalin ralkap cu a theih dandan in kan dopeh thei a si,” tiah a ti.


Khiahciami Caan - Chinland Today Media\nApril 15, 2012 11:11 pm·0 comments\nA tikcu a kim tikah Jesuh cu cabuai ah a dungthluntu pawl hnenah a to.\n–\tLuka 22:14\nBible Siar Ding: Luke 22:7-53\nCumi cu mangbangza tikcu caan a si. Cumi vek tikcu cu a liamcia caan ah a rak um dah lo ih a ralai dingmi hmailam khal ah a um nawn lo ding. Cuih nazi cu ziang a si? Cuih caan cu sersiammi zate thiisen sungih an hnim awk caan, thiisen sunglawi ih khuhnak (cover) ruangah nunnak pawl rundam an si caan, Satan ih huham siatbal caan khi a si. Thihnak ihsin thawh saalnak caan khi a si. Cuih caan cu leilungmi zate luatternak caan a si. Leitlun thuanthu ah thimkhawzing nehnak caan a si. Cumi cu khuaruahhar caan a si! A nunnak ah khawthim in a rak khuh dah, asinan kan hrangah mangbangza zing nitleu mawi a suak zo. Mi Fapa hrangah thimkhawzing a tlung, asinan kan hrangah tleunak a suah theinak a si. Pathian cu thangtthat si ko seh!\nCa Thianghlim sungah ka thinlung nasa takin i hnintu thu an um. Cumi cu Jesuh hi minung ih a rung can ruangah ka lungawi. Paul, Daniel, le John pawl tla milai an si ruangah ka lungawi. Ziangruangah? ti’n thusuh na duh men ding. Ziangahtile Pathian in anmah vek minung parih a tuah ttheumi cu ka par khal ah a tuah ve ko ding ti ka hmuh rungah a si. Cule Pathian in minung hmangin khuaruahhar mangbangza thil a tuah zo vekin ka nunnak hmang khalin a cangvai ve ding ti ka ruahsan ruangah a si. Hih thu hi ruat ve hnik. Ka hrang ahcun mangbangza khuaruahnak a si.\nJesuh in an kaih ding tikcu caan ah, “Hih Lantak zaanriah hi harsatnak ka tuar hlanah nanmah thawn ei tlang dingiah ka duhzetmi a si,” a ti (Luka 22:15). Ka duhzetmi a si a timi hi ruah dingzazet a si. Cumi a duhbiknak cu leilung rundamnak, Satan ih uknak siatbalnak, ziang hmuahhmuah a neh thluh ih a zumtu pawl zalennak ngahnak ding ti a theih ruangah a si. Cuih tikcu le thinglamtah karlak ah Gethsemane in hmun a la.\nGethsemane thu hi napi in ruat dingah ka lo duhsak. Cuih hmun ah Jesuh cu a thinlung kekkuai in Amah te lawng a tuar nasa. Hiti’n a au ruangro, “Ka Pa, a cang thei a si ahcun hih tuarnak khuat-hai hin i luatter hram aw” (Matt. 26:39). Minung pawl rundam dingah minung ah a rung cang. Asinan thihnak thimkhawzing a neh ih, “Leilung ih ka suahsanmi le ka ratsanmi cu hih thu pakhat lawng a si,” a ti (John 18:37). Cumi cu leillung hrangah thih ding hi a tumtahmi umsun a si.\nAw zumtu, na thinlung le na hmurkaa in, “Bawipa Jesuh, ka lo thlun ding” ti thlang aw.\nThlarau Thianghlim hnattuannak lawngin thlarau thu kan thei thei ding.\nThinneem cu Ttawnttai A Si Lo\nRinnak le Ciinkennak


Mithianghlim Sebastian thuan thu tawi sim nak | Radio Veritas Asia\nPathian ih duhdawtnak a mal, a heu ti a um lo!\nPope in tlawngkai nithum ni ah khawmzawhtu pawl thawn an ton awk caan ah Pathian thangthat nak thu a rak ruat. Thuruahnak cu Bawi Jesuh in a nunram ih a hmuhton mi pawl thawn a rak thok. Bawi Jesuh in Vancungram thu a sim tikah mangbangza pawl khal a rak tuah. Asinain, rundamtu ih riantuannak cu harsatnak a rak tong. Bawi Jesuh hmai ih Baptism rak pe tu Johan khal in a par ah rinhleh nak a rak nei. Pathian thuthangtha a ngai tu mipi pawl khal Bawi Jesuh le a thuthangtha sim mi an rak dodal. Hi vek in remcang lo nak pawl a tong ko nain, Bawi Jesuh in Pa Pathian a rak thangsiat lo ih lungawi ten a rak lawm. Ziangahtile Bawi Jesuh in Pa Pathian hnenah lungawi thu a rak sim ih a rak lawmPathian cu a si nak thawn lawm a co\nBawi Jesuh in Pathian si nak ih a suah nak vek in Pathian a rak sunloih. Van le leilung a uk tu tiah a rak ko. Hi vek ih thlacamnak cu Pa Pathian cu leilungpi uk tu a si. Curuangah thaw nei tu pawl le thaw thaw thei lo mi pawl a uk tu Bawi a si. Pa Pathian thangthatnak cu a mai a sang bik mi a Fapa ti mi ruahnak hmuhtonnak ih a suah nak a si.\nPathian in mi te nau mi pawl thluasuah a pek\nBawi Jesuh ih thlacamnak ah a nautabikl mi pawl thluasuah pe in a kilhim ruangah Pathian hnenah lungawi thu a rak sim. Bawi Jesuih thuthangtha ngai tu mipi pawl sungin mah le mah mifim, mithiam pawl tiih a ruat aw tu pawl khal an um. Hi pawl in Bawi Jesuih thusimmi pawl rinhleh nak thawn an thlingthla.Cui thanau bik pawl cun Bawi Jesuh ih thuthangtha khal sambaunak um lo in an rak cohlang. Hi vek ih a can nak cu Pathian ih duhnak a si ih hi vek in a cannak hrangah Bawi Jesuh cu a lungkim zet.\nKan nih khal kan lungawi a tul ih hlei ah kan nih khal tangdornak thawn Pathian thuthangtha zum in kan cohlan a tul. Bawi Jesuh ih thlacamnak cu cui caan ah a sung mi vek a rak si. Cu vek in kan mai sunnak khal a danglam mi hmuhnak thawn zoh a tul.\nPathian thangthat nak ah a thupibik in thatlonak in in huap caan khal ah Pathian thangthatnak cawl hlah uh. Thlacam bet a tul. Hi vek ih tuah nak cu Pathian hrangah a si lo. That lo nak kha tha khoh zet ih pahsuak thei dingah a si.\nTukforh nak toncaan ah khal Pathian thangthat uh\nThangthat phah ih thlacamnak cu thinlung thiangfai mi pawl ih thinlung sungih a nung mi lungawi nak a si. Hi thinlung a nei tu pawl in Pathian an Biak hlan pi ihsin zumnak ah Pathian a duhdawttu pawl an si. Thluasuah um nak cu nuam caan lawngah a si lo. Harsatnak ton caan khal ah Pathian thangthat thiam a tul. Hi vek ih a tuah thei tu cun hmuh daan thar, ruahnak thar in a hmu ding a si. A ruah mi a dik vivo ding. A ruah nak a kau ding ih hlapi tiang a hmu thei ding.\nMithianghlim pawl ih zohthih tlak nunram\nSt. Francis Assisi in Pathian ih sersiam nak thangthat nak hla pakhat ah Laudato si ah a remcang caan ah thangthat hla ska nak a si lo. Harsatnak caan ih thangthat nak cu duhsan a nei zet mi thlacamnak a si. Hi thlacamnak cu St. Francis in a nunnak a cem zik zawng te tiang tukforh nak cu taikhap vek in nasa zet in a tuar thu a rak ngan. Cu vek caan ah Mithianghlim pawl cun dinhmun a phunphun hrangah Pathian an rak thangthat thei. Sersiamnak ruat in thazaang la phah in a rak thangthat. Thih nak khal a rak thangthat thei.\nThihnak khal cu nunram thawn then a theih lo mi unau ah a rak ngan. Kan nih in Pathian cu tikcu hril lo in le dinhmun hril lo in Pathian kan thangthat thei thu Mithianghlim pawl ih zohthihtlak nunram in in zirh a si. Ziangahtile Pathian in minung pawl kan that ah siseh, kan siat ah siseh, in duhdawt ringring. Hi thinlung um tu daan cu thangthatnak ih a hrampi a si. Pathian cu tukam a thlen suak tu rualpi tha a si. Pathian ih duhdawtnak cu ziang vek dinhmun khal ah a mit dah lo ding.\nHi thuthang cu Vatican thuthang ih kan don mi a si.


Football Fans Kan Lo Hmuak! - Chinland Today Media\nFootball Fans Kan Lo Hmuak!\nAugust 24, 2012 8:02 am·2 comments\nRihli | Salai Alan\n2012/2013 EPL an thok thlang. “Kan sun tik canih in support lo tu cun, kan neh can khalah in support hlah uh” tiin Sr.Alex Ferguson ih simmi ka hna ah a lut nasa. Curuangah team pakhat a support tu cun a team support mi kha a thlah dahlo ding. Keimah ka si cu!!> 🙂\nSawiselnak kan tuah tikah, kei cu MAN UTD fan kan siih, MAN CITY in nehnak an co lo ding cu thinlung sungih saduhthat asi. (Khaw pakhat ih team pahnih an rem awk dah lo, kohhran pahnih khal 🙂 ). Asinan thilcang thei tla asi lo. MAN CITY fans pawl hrangah MAN UTD caklo tla nuam an ti menthei.\nChin unau kan zate’n fakselnak pitling kan thinlung ah kan ret pei uh. ( Tu hi a tenau tuk ka tinak asi lo, pitling sinsin dingin, miphun upa sawn, fim sawn pawlih biakawkdan le cangan tla kan siar tam pei uh, kan teltam pei uh.)\nManchester United kan support ruangah, Arsenal ka hua lo. Arsenal an sun tikah ka lungawi ciamco lo. Ka lungawinak cu Man United in nehnak an co lawngah asi. Cuvek in, Liverpool fan na si ih, Chelsea an cak lo asile ka lungawinak thu Chelsea fan pawl hnenah na theihter ciamco tla ngai a nuam pei maw? An hrangah ngai nuam asi lo.\nKan support mi team an cak asi ah cun, kan lungawi thiam pei uh. Midang caklo kha va lungawi hlah uh.\nSpurs fan na si ruangah, Newcastle players pawl an nat tikah diriam ciamco hlah aw.\nTuizarh Ah English Premier League Table Danglam Thei Dinhmun A Si\nEPL Club Pawl Kawhnak Hmin\nEnglish Primier League Ah Chelsea An Champion\n2014 – 2015 Englsih Premier League Season A Cem\nWayne Rooney In Manchester United A Suahsan Thlang Ding?\nCommunity Shield Champion : Arsenal FC\non August 25, 2012 at 7:34 am\nArsenal pawl tla um lai hehehe\nBiak Hre says:\num..na ngan mi cu tha ka ti nasa..keihi chelsea fans ka si ih chelsea pawl an suntik ih man u or city fans pawl ih in diriam tik len cu ka thinhi ka rak hengthei tuk sual awk tianghman hi ka rak ngam theu nan..cuvek in keimah khalin midang fans pawl an sungih va ti ve ding cu ka duh lo nasa ngai.lungawi….


GVMM In Cabu Lo Suah Sak Ding - Chinland Today Media\nAugust 9, 2012 11:06 am·17 comments\nDuhdawtmi tla, kan ram le miphun cu thlaraulam ah siseh, taksalam ah siseh a dam ih a cah sinsin theinak dingah God’s Visions Ministries in Myanmar (GVMM) cu 2008 ihsin rak din a si. Rawngbawldan lamzin tampi a neihmi ah Christian Literature Crusade (CLC) timi a tel. Thlaraulam thazang cahnak le ram le miphun ih pawimawhmi cabu tvp cu CLC cangvaihnak ihsin GVMM in a suah sak. “Kan ram le miphun lakah cangan thiam zetzet kan nei ko nan, sumpai remcanlonak ruangah keimah vekin cabu suah thei lomi an tamtuk, cupawl hrangah lamzin ka sial sakmi a si” tiah GVMM Founder le National Director Caleb Laltinhrem in a sim. A mawi le a awmtawk le a tlintawk dingih GVMM in a ruanghmanmi cabu vek lawng suahsak a si ding.\nGVMM in CLC cangvaihnak ih Policy a neihmi, ahleicein cabu suahsakdan thuah a neihmi dan le zin lungkimpitu lawng suahsak a si ding. Interest-tu nan um asile gvmmdirector@gmail.com or laltinhrem@gmail.com ah Application Form le Policy cu dil theih a si.\nJimmy BH Thang,\nPersonal Secretary to National Director\nGod’s Visions Ministries in Myanmar (GVMM)\non August 9, 2012 at 2:52 pm\na va tha zik awm ve.\ncawm tlak taktak a si. Ram le miphun a duhdawtnak a taktak in a lang.\nDuhsakawknak t’ha tak a si. Cabu cu Miphun ih Ro a sivekin RO tampi in tuahsak zik a si cu.\nGVMM ti ttha.\nEsther Twe says:\non August 10, 2012 at 4:15 am\nKan dungah hmuhsuam nawn in an lo mail (USA ihsin), a lo bang lo zetmi na rak si ual.\nZoham hivek kan miphun ah ruahnak le thinlungput kau le ttha nei????\nGVMM le a kaihruaitupawl lawng ka thei…\nGVMM hmin khal a mawi tuk aw…\nDaniel Piangte says:\na va lungawi um ve. Cangan thiam, cangan zo, sumpai harsat ruangih suah thei lopawl bawmtu dingah GVMM hi Pathian in a lo hril a si tin ka ruat.\nKa lo lungawipituk.\nHalleluiah Amen says:\ncei cei cei, a va lungawi um em ve aw. Hitawk tawlrel thei dingin ruahnak ttha le mawi lo petu Pathian thangt’hat.\nGVMM hi’n napin hnatuan thei sinsin seh. Cabu suah ding thatha tla nei hramuh law..\nGVMM le tuanvo neitu pawl, Caleb Laltinhrem le Jimmy BH Thang,\nNan ti thatuk..Pathian in nan hnatuannak lam lo hruai vivo hramseh! Keitla Pathian rem atile Cabu suah thei ka beisei tuk. Kan relkhawm hai kei cuh! Lungawi.\non August 10, 2012 at 5:21 pm\nGVMM cu a va ti ttha lawmam ve. Caleb hi ti kuiko in ca ngan a si vekin a taktakin mi a duhsak ti a fiang. Kannihpawl cu mittha zet vekin kan um, asinan, midang kan duhsak taktak lo. Lungawipi loin tlawm la ve tla kan rak um men ding…\nCabu ngan zo nan, suah theilopawl GVMM hi contact cio uhlaw…\nSalai Henry Lian says:\nSi rori, lungawi uk tuk lawlaw si..\nRamleng um khalin kan lo bang si lo maw…\nCabu hi Ro thabik a si thlang tikah, kan miphun hmailam san zahra tiang khalin a rung nung ringring dingmi Rotling Cabu GVMM in a suaksak zik cu ruah rero tikah a maktuk e.\nThinkung hramkung hrangah hrekkhat cun paisa tampi kan seng, asinan, sanrei an daih zik lo, Cabu in sanrei a daihbik…\nCabu cu ram le miphun hi HNUK a si ko lo maw…\non August 10, 2012 at 6:29 pm\nNan tittha tuk. Kan ram le kan miphun hrangah Pathian in lo hmang vivo hramseh.\nKei Lian says:\non August 10, 2012 at 7:23 pm\nhithu ka siar cu ka lungawipi tuk lawlaw ual santu kannih miphun kan retheituk canganthiam tampi kan nei, cabu suahnak ceng kan nei lo, tawlrelsaktu khal kan nei lo, milian teptep khal kan um, ramdang khalah kan um zelzel, zohman in hivek kan ruat si lo maw? Caleb Laltinhrem hi online khalah siseh a lenglam cangvaihnak khalah siseh a balance aw zet ual… hiti ding si…\nCawn tlak taktak, ramleng um khalin hivek tawlrel ve sehla a tha ding thlangin, in hleih awk\ncawn tlak taktak a si. Lungawipi lawlaw, GVMM hi miphun hrangah ding sinsin hramseh..Pathian in hmang sin seh law..\nGVMM Family says:\nIn duhsaktupawl kan lungawi.\nGVMM hi Pathian in A hmangzet tin kan ruat.\n1.\tThlarauhlo ziangmaw tizat a kai, crusade campaign a tuah rero, a tuah rero lai ding; Soul Winning Ministry tin kan ko\n2.\tFulltime in nauhak 70 lenglo a zoh,cucu Children Ministry tin kan ko\n3.\tNuhmei pahmai pa 8 lenglo a zoh fawn. Inn a sansak, hnipuan le eiin a leih, cucu Elderly Ministry tin kan ko\n4.\tBiakinn sak a bawm, cucu Church Construction Ministry tin kan ko\n5.\tRamthim, ramvang zo ah missionary ttuan reropawl a cang thei tawkin a bawm\n6.\tCabu, Tracts a suah cucu Chrisitian Literature Crusade tin kan ko\n7.\tCangvaihnak tampi dangdang khal a neiih cucu Special General Activity Ministry tin kan ti mai\n8.\tThawngtlapawl rawlcawm ih Thuthangttha sim a tum lai, cucu Prison Ministry kan ti\n9.\tTraining Center nei ding a si, cucu Bible College tin hmin kan pe\n10.\tPathian hmin sunlawinak ding ministry kan ngaihven vivo\nPathian in God’s Visions Ministry in Myanmar hi thlawsuah pe in lam hruai vivo hramseh.\non August 11, 2012 at 6:17 pm\nGVMM Family, nan ti thatuk. Hivek hna hi Pathian duhmi asi ti kan thei cionan, kan tuah dingah kan tlin thei lo, kan siang awlo, ka pe aw thei taktak lo. Himi GVMM hnatuannak hi Pathian in lam a lo hruai vivo ding.\nHivek in midang khalin kan tuan sinsin asile kan ram a dam sal ding, retheipawl an dam sal ding, nuhmei mi caklo an cak ding…\nKa lo lung awi pi tuk nan ti ttha tuk, Pathian in nan tum tah mi parah lo hlawh tlin ter hram seh ti in thla za ka lo cam pi…..\non August 15, 2012 at 3:32 am\nDear Saya Caleb,\nSumpai lawng silo, mah rori khal ih Pathian hna na ?uan hi cawntlak zet a si.\n“Pathian rian hi mip rian a si”. Na mipi (miphun) hrangah tam sin ?uan thei vivo dingin Pathian in malza lo sawm vivo hram seh!!!\nJesse Penn-Lewis (JC Kip Ling) says:\nSi ta cu mawle!\non August 17, 2012 at 10:46 am\nNa rawngbawl nak ah Pathian in lo hruai vci hram seh..Thazang ka ngah zet..\nPathian duhmi na tuan suak reai….


Pastor - Hre Mang\nKawhhran pakhat ah pastor an tul. Kawhhran zapi te lungkim mi pastor hmu thei dingin kawhhran upa pawlin an hawl mi tampi dilnak an hnawl sak hnu ah kawhhran upa pawl pastor thu reldingin an to khawm. An chairman pa in kawhhran upa pawl hnenah a tu neta dilnak kan pawm lo asile kan ngah thei nawn lo ding ti in committee hmaiah a dingih pastor dilnak ca pakhat a siar:\nRinsan tlakmi upa pawl: Nan kawhhran ah pastor an nei lo ti ka rak thei ih ka dil le a tha ding ti ka ruat ruangah dilnak ca ka lo kuat. Fimthiamnak tampi ka nei. Ka thusim ah ka hlawhtling zetih ka cangan tla an tha zet. Pawlkom hoha tla thiam zet tiah mi in inti. Ka umnak hmun pohpoh ah hotu ka tuan vivo. Kum 50 lenglo ka si zo. Ka umnak hmun pakhat ah kumthum hnakih rei thu ka sim dah lo. Hmun hrekkhat cu ka thu sim ruangah buainak a suak ih thu el awknak le tawh awknak a buai tuk ruangah ka tlansan theu. Fiangten ka lo sim tul in ka thei; voi thumli lai thawng tla ka tla zo, asinan keimah thilsual tuah ruang ahcun asilo. Ka hriselnak tla a tha tuk lo, asinan ka tuanvo cu thaten ka tuan thei ko. Thu ka rak sim dahnak kawhhran pawl cu kawhhran fate deuh lawnglawng an rak si, khawpi sungih a ummi kawhhran an sinan. Thu ka simnak le rawngbawlnak khua ih biaknak lam hruaitu pawl thawn kan rem aw thei lo theu. Rem awk lo men lawng hman si loin voi ziangmawzat tla cu taksa hliahma put ding khawp in in tuahmawh theu. Ka thuanthu pawl hi thitha in cangan ih ret pawl ka si lo. Baptisma ka pekmi hmin pawl tla ka theih hngilh hnuaihni. Asinan, nan kawhhran ah pastor tuan dingin in ruai asi ahcun ka ti thei tawk a tha bikin ka zuam ding.\nHipai dilnakcu chairman pa in a siar theh hnu ah kawhhran kommitte pawl cu “ziangtin nan ruat, Pastor dingah ka la pei maw? Tiah a sut hai.\nKawhhran upa mitha pawl zapi ten an phun supso, an ngengngeng ciamco. Mi damcak lo, buainak suahpi ringring tu, thu cingkeng tha thei lo, thlawngtla suak, cuvek milai in kan kawhhran ah pastor tuan dingin ziangtin a dil ngam? tiah an phun celcel. Mi aa maw si? Zosi cuvek mi puarthau le porh aw? Zo ih dilnak asi? Zo ih kutnam si a hnuai ah um? An ti ih an phun celcel.\nCutin, an kawhhran chairman pa cu a ding cuahco, ih kawhhran upa mitha pawl cun an mitthep loin an zoh lai ah chairman pa in “Ca ngantu, pastor diltu cu Dungtlung Paul sign mi asi” ati.\n#2. Pastor pai cakuat dawn mi\nCawlhni zing zingkhat cu pastor pa kha biak inn ah khawm aw dingin a feh phah ah Biak inn sungih cakuat bawm a vun zoh. Pastor pa hmin ngan mi envelop tumpi a hmu. Cakuat cu lungawi zet le phur zetin a vun ong lohli ih cahnah phek pakhat par ah cafang tumzet fiang zetin “MI AA PA” tiah ngan mi lawng a hmu.\nCule Pulpit parah a cakuat dawn mi cu a keng ih thu a sim zawngah, hitin mipi hnenah a sim:\nTutiang ka tar zik cuahco thlangih cakuat tampi ka dawng, mi tampi cu cakuat an ngan hnu ah an hmin ngan an hngilh theu tikah zo ih ngan mi asi ti in a sungthu le an kutngan tla ka zoh rero theu. Asinan, tuitum cu ka hmuh dah lo mi cakuat ka ngah, cakuat tu pa in a hmin lawng a ngan ih a sungthu a ngan hngilh.


Mizoram, Bawngkawn Veng Innkang Ah Innsang Nu A Kang That – Meifar\nMizoram, Bawngkawn Veng Innkang Ah Innsang Nu A Kang That\nMarch 21, 2022 admin Lawrkhawm 0\nMarch 20, 2022 zarhpi zanlam nazi 4:45 hrawngah Mizoram, Bawngkawn veng ah inn pakhat a kangral, vanduai thlak zetin innsang nu kum 35 mi Pi Lalnuntluangi cu a kang that. Himi inn neitu cu Pi Nazami a si, inndot khat a si ih inn parah inn neitu Pi Nazami aum.\nA innhnuai cu a fanu Pi Lalnuntluangi tei nupa in an luah, Pi Lalnuntluangi le a pasal in fa pakhat nauhak zet lai an nei. Innkang laiah inn neitu Pi Nazami hi hmun dangah a leng, Pi Lalnuntluangi tei fa khal an sungkhat inn ah arak leng.\nPi Lalnuntluangi tei nupa lawng an um, kangmei a suak ti an theih veten Pi Lalnuntluangi tei nupa cu an tlansuak man, asinan an suah hnuah Pi Lalnuntluangi cu innsung ah ava lutsal ih a vanduai. Kiangkap um mipi pawl cu an buai zet ruangah Pi Lalnuntluangi hi a kang that ti an theih lohli lo.\nPi Lalnuntluangi cu an hawl ih an hmu lo. Kangmei an mit thei hnuah a ruak cu an hmu. Kangmei cu innhnuai lam ihsin a suak ti an thei, asinan ziangtin kangmei a thok ti cu an theifiang hrih lo ih an zumdan cu meisa current fehsual si an zum.\nInstagram An Hlonsak Ruangah Facebook Sersuaktu Cu Thongaw Dingin A Ngiar\nNunau Tawi Pawl Cu An Thin A Tawi >>>


Dr. Sui Khar: AA pawl hi Chin ramkulh sungah cangvai ding an silo | VCTH\nDr. Sui Khar: AA pawl hi Chin ramkulh sungah cangvai ding an silo\nHome » Thuthang » Chin News » Dr. Sui Khar: AA pawl hi Chin ramkulh sungah cangvai ding an silo\nBy vcth on November 13, 2017.\nCNF sungtuan Dr. Sui Khar in Rakhine ralkap (AA) pawl hi Chin ramkulh sungah hmun khuarnak, ral lam thawn a pehparmi cangvianak pawl tuah ding an silo tiah a ti.\nAA pawl cu November thla thok ihsin Chin ramkulh, Paletwa pengah cozah ralkap thawn nasa zetin an kap aw. AA kut in Chin mi minung 2 an nunnak a cem ih nupi nu 3 hliamhma an tuar. Cun Chin mipi minung 300 lenglo cu mai umnak ah um theilo ih raltlan in hmun dangah an tlan.\nCNF sungtuan Pu Sui Khar cun, “thuhla kan zingzoi daanah AA pawl ih kahmi mipi pawl hi cozah ralkap thawn feh tlang tla an silo, anmahten an fehmi a si. Cutiih mipi par tiang kut an thlak cu an roh tuk rori,” tiah a ti.\n“2012 ah CNF le cozah remdiahnak lungkimnak kan nei lai ah Chin ramkulh sungah CNF le cozah ralkap lawng um ding ti lungkimnak kan rak nei,” tiah CNF vice Chairman Pu Lian Hmung in a ti.\nJanuary thla ih CNF General meetingah CNF lam in AA hnen ah Chin ramkulh sungah cangvainak neilo dingin ca an kuat. Asinan AA lam ih Information tuanvo neitu cun Paletwa cu an hrangah lo theilo ih palkai ttulnak hmun a si ruangah palkai lo in an um thei lo thu simnak a nei.\nArakan Army cu 2009 ih dinmi hriamkai bu a si. An hotu cu Than Myat Naing a si. Arakan Army cu KIA kut sungih um le tthanglian an si. An thok ihsin tuni tiang KIA ramsungah an um. 2015 ihsin Rakhine ram sungah hmun khuar thei an tum. Curungah Paletwa thlanglam le nitlaknak lam, Rakhine ram saklam Bangladesh ramri pawl cu an hrangah hmun thupi zet a si.\nPhoto Credit @ Van Kio


KHRIH AH THINLUNG KHAT – Falam Baptist Church\nHomePostsMinistriesKHRIH AH THINLUNG KHAT\nMinistries, Missions, Shema News, Uncategorized\nChristina V. Sawnset (Hnem Hnem) | I Korin 1:10\nChurch sungah siseh, innsungsang ah siseh, rual le pi karlak ah siseh, hnatuanpi lakah siseh, pehtlaihnak neih ding hi a thupi zet. Ziangahtile pehtlaihnak a malnak hmunah theithiamawklonak a tam, theithiamawklonak a tamnak hmunah hmuhsualawknak a tam ih, hmuhsualawknak a tam tikah thinhengnak le thinlung nomlonak a suak, cutin thinlung damlonak a suahter theu. Thinlung a dam lo tikah, duhdawtnak a ziam vivo theu ih Pathian hna tuan tlang a har zet theu. Pathian hna tuan tlang a har lawng siloin mai bulpak nuntu khawsaknak le a hmakhua tiang a siatsuah thei.\nPathian in minung hi thuruah theinak le fimnak in pek cio vekin, mah le ruahnak le zumnak cio thawn nungmi kan si. Tahthimnak ah; Faphir hmanah an bangawknak a tampi vekin, an ruahnak le hmuhdan pawl cu an bangaw cekci cuang lo. Mirang tong in “nature and nurture” an ti ih, suahkeh ihsin kan neihmi lungput le mizia a um ih, cumi hleiah kan tonmi experience le kan thanlennak kiangkap ihsin kan zirmi pawl in kan thuruah dan tampi lai a rel bet.\nLet there be no divisions in the church. Rather, be of one mind. United in thought and purpose. — I Corinthians 1:10\nKawlram in USA kan ra thlen tikah a bangaw lo mi background in ra mi kan tam bangtuk in kan ruahnak le duhdan khal an bangaw cio lo. Kan Church sung khal ah cuti vekin ruahdan le duhdan bangawk lo caan tampi a um ko ding. Curuangah khat le khat theithiam aw in thinlung dam te’h Pathian kan biak tlang theinak dingah pehtlaihawknak (communication) kan tuah a tul. Hruaitu pawl lakah siseh, mipi karlak ah siseh, mipi le hruaitu karlak ah siseh, kan thinlung hmuaw le theiaw sinsin theinak dingah effective mi pehtlaihnak kan neih theinak dingah pumpak cio in zuam ding ka lo sawm duh bet.\nCumi hleiah, Ed Stetzer timi in, ziangruangah mino, a hleice in college tlawngta tampi biakinn an thleng nawn lo ti mi research a tuah tikah reason pathum a tong ih cumi sungih a thupibik ih a hmuhmi cu college kai lai mi le kai theh zo mino tete pawl ih nunnak ah church in pehtlaihnak an nei mal tuk timi hi a si. Biakinn thleng nawn lo mi mino sungih zatek 80% hi an nauhak laiah biakinn thaten a thleng ringring mi an si ih, an upat tikah ‘biakinn ka feh nawn lo ding’ timi ruahnak khal nei dah lo tu pawl an si. Asile ziangruangah biakinn an thleng nawn lo timi thusuhnak a neih sal tikah biakinn an tul bik caan ah biakinn lamin pehtlaihnak a um lo an ti. Tahthimnak pakhat cu: mino tampi pumcawmnak (career) le innsungsang an din thok caan, college an kai ih christianity zumnak thawn a kalhaw mi an zir caan, stress tambik caan pawl ah church ihsin pehtlaihnak a um lo hleiah zirsual tin mawhphurhnak le hrialnak (rejection) sawn a tam theu an ti.\nHimi ka siar ngah tikah, keimah pumpak tla tampi nun in sim ih ruahnak a phunphun in neiter ih pehtlaihnak neih a thupitzia khal a thar in in theiter sal. Cuhleiah pehtlaihawknak a that ahcun duhdan bangaw lo ding khal in theihthiamawknak le pomsakawk thiamnak a suahpi ih cumi cu hmunkhat ih kekar tlangnak hrangih thazang a si. Kan church sung khal ah hmailam ke kan kar tikah, khat le khat pehtlaihnak nei in a dam mi thinlung thawn kekar tlang ding ka beisei zet. Cutin thlarau, thinlung, taksa a dammi pumpak cio kan si theinak dingah a siartu nan zaten parah Pathian in thlawsuah malsawm lo pe hai hram ko seh.\nZUMTU LE KAN KIANGKAP


Amos cu Baibal Ca sungah a thusim sau nawn ih ngan hmaisa bikmi profet a si. Judah peng ihsin rami a sinain Israel saklam milai pawl hnenah thu a va sim. Cumi cu 750 BC hrawng ah a si. Himi tikcu hi an ṭhanso laifang, biaknak lam khalih an ṭhat laifangte le hiti ih zohnak ahcun himnak an neih laifangte a si. Asinain a cuih an ṭhansonak cu lennak lam lawng a si. An nunkhuasak a ṭha ih an len hi farah nauta neekrawk ih lian an si, tiah Amos in a ti. An biaknak thlun daan khal thinlung taktak a tel lo, an himnak khal himnak ngaingai a si lo, tiah a sim. Pathian in a lo hrem hai ding a si, ti kha duhsak zet le ral ṭha zet in Amos cun a sim. Thudik le felnak kha tiva bangtuk ih luang dingah a duh ih, “Bawipa in hi miphun sungin a nungsun pawl a zaangfah lai khal a si thei a si,” tiah 5:15 sungah a sim.\nIsrael ram kiangkap mi pawl thuṭhennak (1:1-2:5)\nIsrael parih thuṭhennak (2:6-6:14)\nLangnak panga (7:1-9:15)\n1Hi thu cu Tekoa khuami tuukhaal Amos ih simmi a si. Linghnin hlan kum hnih, Judah siangpahrang ah Uzziah a si ih Israel siangpahrang ah Joash ih fapa Jeroboam a si laiah Pathian in Israel thuhla Amos hnenih a langtermi a si. 2Amos in,\n“Bawipa cu Zion ihsin\na hrum durdo;\nA aw cu Jerusalem ihsin khawri\nbangin a thang.\nTuu an tlannak hrampi a ro ṭheh,\nKarmel Tlang parih hrampi an\ncaar zo,” a ti.\n3 Bawipa in, “Damaskas khuami pawl atu le tu an sual ruangah ka hrem ding. Gilead mi pawl zaangfahnak nei loin thir ha bunmi fangrialnak thingtum thawn an rialsiat hai. 4Curuangah Syria siangpahrang Hazael inn parah meisa ka thlak ding ih siangpahrang Benhadad ih ral ṭannak pawl a kaang ṭheh ding. 5Damaskas kotka pawl ka khiak ṭheh ding ih Betheden uktu le Aven phairawn ih um pawl ka dawihlo hai ding. Syria rammi pawl Kir ramah salih hruai ṭheh an si ding,” tiah a ti.\n6 Bawipa in, “Gaza mi pawl cu atu le tu an sual ruangah ka hrem tengteng ding. An miphun pumpi in Edom ram ah sal ah an zuar ṭheh. 7Curuangah Gaza ih khawkulhnak phardawl parah meisa ka run thlak ding ih an inn ṭha pawl hmuah thawn a kaang theh ding. 8Ashkelon khua uktu pawl cu ka hlon ding. Ekron khua cu ka hrem ding ih a taanglai mi Filistin pawl cu an thi ṭheh ding,” tiah a ti.\n9 Bawipa in, “Ṭai-ar khua mi pawl cu atu le tu an sual ruangah ka hrem tengteng ding. An miphun pumpi in Edom ram ah salah an hruai ṭheh. Pawlkomnak thukam an tuahmi cu an thlun lo. 10Curuangah ṭai-ar khua ih khaw kulhnak phardawl pawl parah meisa ka run thlak ding ih an inn ṭha pawl hmuah thawn a kaang ṭheh ding,” tiah a ti.\n11 Bawipa in, “Edom mi pawl cu atu le tu an sual ruangah ka hrem tengteng ding. An unau Israel mi pawl zaangfahnak nei loin nam thawn an dawi. An thinhengnak cu tawp ti a nei lo ih a reh thei dah lo. 12Curuangah Teman khua parah meisa ka run thlak ding ih Bozrah inn ṭha pawl a kaang ṭheh ding,” tiah a ti.\n13 Bawipa in, “Ammon mi pawl cu atu le tu an sual ruangah ka hrem tengteng ding. Mi ram an nor ih ral an do tikah Gilead ah favun nunau pawl an raithlek ṭheh. 14Curuangah Rabbah khua ih khawkulhnak phardawl parah meisa ka run thlak ding ih an inn ṭha pawl a kaang theh ding. Cule raldo awk ni ahcun aunak a tam ding ih an do awknak cu thlisia bangin a hrang ding. 15An siangpahrang le a kut hnuai bawi pawl salah an kai ding,” tiah a ti.